Gelako elkarreraginean sakontzen | Aldizkaria\nIKASTOLA 233 > erreportajeak > Gelako elkarreraginean sakontzen\nIkastolen 26.JARDUNALDI PEDAGOGIKOAK\nGelako elkarreraginean sakontzen\nHezkuntza elkarERAGITEN lelopean\nSakondu zuten ikastoletako irakasle, arduradun pedagogiko eta zuzendariek, igaro berri diren Ikastolen 26. Jardunaldi Pedagogikoetan.\nIrakasleen jardunak eta gelan erabiltzen dituen metodologiek ikasleen ikasketen garapenean duten eraginaz, ikasleen artean berdinen arteko lankidetzaz eta irakasleen eta familien arteko harremanez sakondu zuten ikastoletako irakasle, arduradun pedagogiko eta zuzendariek, igaro berri diren Ikastolen 26. Jardunaldi Pedagogikoetan.\nHezkuntzan elkarERAGITEN lelopean egin ziren Ikastolen 26. Jardunaldi Pedagogikoak, martxoaren 29an eta apirilaren 25ean. Ikastolen Elkarteko lehendakari Koldo Tellituk eta Eusko Jaurlaritzako Hezkuntza sailburuorde Maite Alonsok ireki zituzten jardunaldiok.\nElkarreraginez ikasle guztien eta bakoitzaren ikas-arrakastaren garapenaz, eta hori lortzeko bideaz hausnartu zuten lehenbiziko egunean, Bilbon. Stephan Cote hezkuntza aditu quebectarra izan zuten bide erakusle. Cotek asmatua da Pedagogia 3.0 kontzeptua. Horren bitartez, irakasleak gelan egiten duen esku-hartzean, bere ikasleengan, guztiengan eta bakoitzarengan, duen inpaktua neur dezake, eta ikasleen ikas-arrakastaren garapenean laguntzeko estrategia egokienak zeintzuk diren ebaluatu eta kuantifikatu daitezke.\nIrakasle batek beti du inpaktu bat, eragin bat, bere ikasleengan. Baina eragin hori, estrategia desberdinak erabiliz, eta ikasleei ere erabili araziz, handitu egin daiteke, baldin eta estrategia bakoitzaren eraginak neurtu eta ebaluatzen badira. Mezu hori eman zuen Cotek, Bilboko saioan saioan. “Arrakasta aurrerapena da. Ikasle baten kasuan, aurrerapena da arrakasta izatea bere emaitza akademikoak hobetzen. Hori lortzeko bide bakar bat dago, estrategiak aldatzea edo batzuetan gehitzea”. Cotek hainbat estrategia azaldu zituen gelan praktikara eramateko, berak probatuak. Gela barruko gatazkak ere hizpide izan zituen hezkuntza aditu quebectarrak, eta horiek era egokian kudeatzeko argibideak ere eman zituen.\nDURAN eta PARELLADA\nJardunaldien bigarren saioa Hernanin egin zen, Orona Ideon. David Duran, Psikologia doktore eta Bartzelonako Unibertsitate Autonomoko Hezkuntza Piskologiako Departamenduko irakaslea ikaskuntza kooperatiboaz, berdinen arteko irakas-ikaskuntzaz eta binakako tutoretzaz aritu zen, eta horiek arrakastaz aurrera eramateko gako nagusiak eta estrategiak azaldu zituen. Ikaskuntza kooperatiboan jasotzen duenak bakarrik ikasten duela diotenen aurrean, Duranek defenditu zuen ematen duenak, irakasten duenak, berdin ikasten duela eta, askotan, jasotzen duenak baino gehiago. Irakas-ikaskuntza kontzeptua azaldu du, hau da, irakastearen bitartez nola ikasten duen ikasle batek. Horretarako, hainbat ikerketa eta esperientziatan oinarritu zen, eta, hein handiago batean, bere esperientzian. Eta gako nagusi bat azaldu zuen arrakastaren bidean: interakzioa; ematen eta jasotzen dutenen artean zenbat eta interakzio handiagoa eman, orduan eta emaitza hobeak lortzen dira, bai emailearentzat eta baita jasotzen duenarentzat. Egiteko honetan irakasleak hartu behar duen bideaz ere mintzatu zen aditu katalana. Duranek tailer txiki bat ere eman zien jardunaldiotako entzuleei, berdinen arteko tutoretzaren estrategiak lantzeko.\nCarles Parellada, berriz, irakasleen eta ikasle eta familien arteko harremanez eta harreman horiek egokiak eta jarioak izan daitezen egin beharreko urratsez mintzatu zen. Bartzelonako Unibertsitate Autonomoko Pedagogia Sistemikoaren Diplomaturako koordinatzailea da. Adierazi zuen gaur egun guraso direnen belaunaldia (1975-84an jaiotakoa), oso inplikatua dagoela beren haurren heziketan, eta horrek irakasleek guraso horiekin dituzten harremanetan eragina duela. Parelladak azaldu zuen irakasle-guraso harremanek konfiantzan oinarritu behar dutela, biek bilatzen dutelako helburu bera, haurraren/ikaslearen garapenik handiena. Baina argi eduki behar dute bi aldeek batek ezin duela bestearen eremuan sartu, askotan tentazioa eduki arren. “Gurasoek eta irakasleek ahal dugun hobeen egiten dugu. Horrek ez gaitu zuritzen, baina gerturatu egiten gaitu”. Era berean, haurraren heziketa ezin da bakarka egin, elkarrekin egin behar dute gurasoek eta irakasleek.\nIkastetxeak jakintza eta kultura sortuko dituen espazio bat izan behar duela defenditu zuen Parelladak, zentzua izango duten elkarrizketak sortuko dituena, eta kontzientzia sortzeko balio izango duen espazioa. Izango diren harremanetan aurreiritziak alboratu eta konfiantza esparruak eraiki behar direla azaldu zuen, haurrak eskolan etapa luze bat egingo duelako, prozesu luze bat izango delako. Harreman horietan, izan irakasle-ikasle, edota irakasle-guraso, azkenean, umoreari, alaitasunari, eskertzeari, elkarri begi onez begiratzeari eta bihotzetik jokatzeari atea irekitzearen beharra ere azpimarratu zuen Parelladak.\nIkastolen praktika onak\nIkastoletako geletan egiten diren hainbat esku-hartze ezagutzeko aukera ere izan da jardunaldiotan. Lehenbiziko egunean, Oiartzungo Haurtzaro ikastolatik bizikidetza gelan nola lantzen ari diren azalpenak eman zituzten bertako ordezkariek. Oñatiko Txantxiku ikastolakoek eta Bilboko Abusukoek, berriz, ikasleek elkarrekin ikasteko eta elkarri eragiteko ikasketa kooperatiboa gelan lantzeko dituzten estrategiak azaldu zituzten. Bigarren egunean, berriz, Arizmendi eta Uzturpe ikastoletako esperientziak ere ezagutzeko aukera izan zuten, Orona Ideo aretoan elkartu ziren irakasle eta arduradun pedagogikoek. Amaia Anterok eta Uxue Sukiak “begiradaren eraberritzearen” bitartez praktikan bizitako elkarreraginaren agerpen esperientzia ezberdinak azaldu zituzten.


Ondo etorriak 2021-2022 ikasturtera! – Lauaxeta Ikastola\nIkasturte barri hau iazko baino ziurtasun gehiagogaz eta bidean ikasitakoagaz hasten dogu. Hala ere, aurtengoan ere segurtasun protokoloa zorrotz aplikatzen jarraitu beharko dogu.\nTalde bat gara (familiak – Ikastola) eta horrek, aurten ere, agertzen diren erronka guztiei aurre egiten lagunduko deusku.\nOndo etorri guztioi!\nAurreko albisteaZer dago gaur bazkaltzeko?Hurrengo albisteaZelakoa izango da ikasturte barriaren hasiera?\negunekoakezagutun daigun...haur hezkuntzasegurtasuna


Kuba - Wikipedia, entziklopedia askea.\n(«Cuba» orritik birbideratua)\nEreserkia: La Bayamesa (en)\nGoiburua: ¡Patria o muerte, venceremos!\n("Aberria ala hil, irabaziko dugu")\ncoat of arms of Cuba (en)\nKaribe itsasoa (0 m)\nKubako Lehen Ministroa\nManuel Marrero Cruz (en)\nNational Assembly of People's Power (en)\nAmeriketarako Bolibartar Alternatiba\nElkarren Laguntza Ekonomikorako Kontseilua\n101,76 bizt/km² (106.)\nCuban Spanish (en)\ngaztelania, Lucumí (en) eta Cuban Sign Language (en)\nCuban peso (en) ($MN)\nconvertible peso (en) (CUC$)\n87.132.800.000 US$ (2015)\n8.433 US$ (2017)\n144.018.160 US$ (1960)\nSorrera data: 1898ko abenduaren 10a\nBiztanle gehien dituen Karibeko estatua da, 2012an 11.167.325 biztanle baitziren. Toki askotatiko kultura eta ohituren nahasketa dira kubatarrak, jatorrizko taino herriaren, Inperio garaiko espainiarren, Afrikatik ekarritako esklaboen eta Estatu Batuen eraginaren artekoa.\n2.1 Konkista eta kolonialismoa\n2.2 Kubako errepublika\n2.3 Kubako iraultza eta sozialismoa\n5.1 Banaketa administratiboa\nKuba Karibe itsasoan dagoen uhartedia da. Uharte nagusia Kuba bera da, beste lau uharte talde nagusiz inguratua: Los Colorados, Sabana-Camagüey, Jardines de la Reina eta Los Canarreos. Kuba uhartea handiena da (105.006 km²) eta, hedaduraz, munduko hamazazpigarrena. Bigarren uharte handiena Isla de la Juventud («Gaztetasun uhartea») da, hego-mendebaldean, 3.056 km² luze-zabal dena. Guztira, 110.860 km²ko eremua du herrialdeak.\nUharte nagusiaren lur gehienak zabaldi gorabeheratsuz osatuta dago. Hego-ekialdeko muturrean, Sierra Maestra mendilerro malkartsua dago: hantxe dago mendi garaiena (Pico Turquino, 1.974 m).\nKubako klima tropikala da, inguruko itsasoek samurtua. Urtaro euritsua uda da. Batez besteko tenperaturak 21 °C urtarrilean eta 27 °C uztailean dira. Hego-ekialdeko probintzietan, Santiago de Cuba eta Guantánamon, klima lehorragoa da. Bestalde, Karibeko urak epelak direnez eta uharteak berak Mexikoko Golkoaren sarrera ia guztiz ixten duenez, Kubak urakan ugari jasaten ditu.\nDatu klimatikoak (Havana)\n25.8 26.1 27.6 28.6 29.8 30.5 31.3 31.6 31.0 29.2 27.7 26.5 28.8\n22.2 22.4 23.7 24.8 26.1 27.0 27.6 27.9 27.4 26.1 24.5 23.0 25.2\n18.6 18.6 19.7 20.9 22.4 23.4 23.8 24.1 23.8 23.0 21.3 19.5 21.6\n64.4 68.6 46.2 53.7 98.0 182.3 105.6 99.6 144.4 180.5 88.3 57.6 1189.2\nEuri egunak (≥ 1.0 mm)\nIturria: World Meteorological Organisation (UN), Climate-Charts.com\nSakontzeko, irakurri: «Kubako historia»\nKubako lehen biztanleak ziboney, guanahatabey eta arawak (edo taino) indiarrak —geroago iritsi ziren— izan ziren. Kristobal Kolonek bere lehen bidaian Kubako kostaldea aztertu zuen, baina konkista ez zen 1511. urtea arte hasi.\nKonkista eta kolonialismoaAldatu\nCastillo del Morro (1589)\n1511n hartu zuten egoitza lehen espainiarrek uhartean, Diego Velázquezen gidaritzapean (Hernán Cortés, Bernal Díaz del Castillo, Pedro de Alvarado, Bartolomé de las Casas eta 300 soldadu). Konkistatzaileek berehala menderatu zituzten indiarrak, eta urte gutxiren buruan, lan gogorra egitera beharturik eta europarren gaixotasunek sortutako izurriteen ondorioz ia desagertzeraino urritu ziren (100.000 ingurutik 5.000ra 1540an, eta 1.000ra 1570ean). Indiarrik ezean, Afrikako esklaboak inportatu ziren lanerako.\nUhartea menderaturik, hiriak sortu ziren hurrengo urteetan, eta Kuba Ameriketarako espedizio askoren abialekua izan zen. XVII. mendean koloniak ingeles, holandar eta frantses piraten erasoei aurre egin behar izan zien. XVIII. eta XIX. mendeetan Kubak azukre kanaberaren ekoizpena, esklaboen inportazioa eta azukre industria izan zituen ekonomiaren aurrerabide. XIX. mendearen erdialdean bertako azukre industria munduko aurreratuena zen, eta Estatu Batuak zituen bezero eta finantzatzaile nagusiak. 1865ean esklaboen salerosketa debekatu zen eta Mexikoko indiarrak eta txinatarrak kontratatu ziren lanerako, baina esklabotasunak indarrean segitu zuen, 1868a arte.\nXIX. mendearen bukaeran Espainiarekiko harremanak gaiztotu ziren (erreforma ekonomiko-sozialek huts egin zuten eta zergak jaso ziren) eta matxinada batzuen ondoren, 1868an hasi zen independentziaren lehen gerra (Hamar Urteko Gerra) Carlos Manuel de Céspedesen gidaritzapean. Bake hitzarmen batekin eman zitzaion amaia gerrari, baina kubatar batzuek ez zituzten eskainitako baldintzak onartu eta borrokan segitu zuten. José Martí idazle eta politikariaren gidaritzapean —artean Estatu Batuetan erbesteratuta zegoen—, askapen mugimendua antolatzen hasi zen 1892an, Kubako Alderdi Iraultzailea sortu zen eta 1895ean independentziarako bigarren gerra piztu zen.\n1898ko otsailean, leherketa baten ondorioz, Habanako portuan Estatu Batuetako USS Maine gerra-ontzia hondoratu zenez, apirilaren 25ean Estatu Batuek gerra deklaratu zioten Espainiari. Estatu Batuetako gudarosteak erraz menderatu zuen Espainiakoa eta Parisko itunean (abenduaren 10ean) Espainiak Kuba, Puerto Rico, Guam eta Filipinak eman behar izan zizkien Estatu Batuei.\nEstatu Batuak Kuban egon ziren denboran (1989ko apirilaren 1etik 1902ko maiatzaren 20ra arte) beren hezkuntza, ekonomia eta kultura ezartzen ahalegindu ziren. 1901ean konstituzio errepublikarra onartu zen, nazioarteko hitzarmenak, ekonomia eta barne arazoak Estatu Batuen mende zeuden arren. Horrezaz gainera, ontzi-base bi ezarri zituzten, bata Bahia Hondan (1913an itzulia), eta bestea Guantanamon.\n1902an, Tomás Estrada Palmak hartu zuen Kuba independentearen presidente kargua, eta 1906ko hauteskundeetan agintaldian jarraitzeko ahaleginak Estatu Batuetako gudarostearen esku-hartzea ekarri zuen, 1909 arte. Urte hartan, José Miguel Gómez liberalak hartu zuen lehendakaritza. Haren agintaldian, ekonomiak aurreramendu handia egin zuen Estatu Batuetako inbertsioekin, azukre industriarekin, turismoarekin eta jokoarekin, baina ustelkeria eta Kubako beltzekiko bidegabekeriak handiak izan ziren.\nBeste gobernu ustel batzuen ondoren, 1933an Ramón Grau San Martín irakasleak eta Fulgencio Batista sarjentuak lehendakari eta gudarostearen buruzagi karguak hartu zituzten, hurrenez hurren. Hurrengo urteetako gobernuak Batistaren eskumenean egon ziren. 1952an kolpe militarra jo eta aginpidea eskuratu zuen Batistak.\nKubako iraultza eta sozialismoaAldatu\nSakontzeko, irakurri: «Kubako Iraultza»\nManuel Urrutia presidentea 1959an, Camilo Cienfuegos eta Che Guevararen artean\nFulgencio Batistaren kontrako oposizioa zabala zen: unibertsitateko ikasleak, langileak eta erdi mailako klasea. 1956aren bukaeran, Fidel Castro abokatuak Sierra Maestrako mendietan babes harturik, diktadoreari aurre egiteko gerrilla antolatu zuen. 1958an Castrok, bere anaia Raul, Camilo Cienfuegos eta Che Guevararekin batera, Batista ihes egitera behartu zuen, eta 1959ko urtarrilaren 8an Habanan sartu ziren. Castrok Lehen Ministro kargua hartu zuen eta Manuel Urrutia Lleók errepublikaren lehendakariarena. 1959ko uztailean Osvaldo Dorticosek hartu zuen lehendakari kargua.\n1961ean, talde iraultzaileek Kubako Iraultza Sozialistaren Alderdi Batua sortu zuten, 1965etik aurrera Kubako Alderdi Komunista bihurtu zena. Kubak Sobietar Batasunaren sozialismoa hartu zuen eredutzat eta lankidetza hitzarmenak izenpetu ziren bi herrialdeen artean. Kubako gobernuak nekazaritza erreforma egin eta lurrak nekazarien artean banatu zituen, banketxeak, azukre industria, atzerritarren ondasunak eta industria nazionalizatu zituen, eta hezkuntza, alfabetatze kanpainak eta hirigintzaren erreforma bultzatu zituen. Aldaketa horien ondorioz, Estatu Batuen eta Kubaren arteko harremanak gaiztotu ziren; 1961ean Estatu Batuak uhartea mendean hartzen ahalegindu ziren Cochinos badian, eta merkataritzaren blokeoa, Kubara esportatzeko debekua eta ordutik aurrera erregimen berria eraisteko konspirazioak bultzatu ditu ia etengabe. 1962an, John F. Kennedy Estatu Batuetako lehendakariak Sobietar Batasunak Kuban ezarriak zituen misilak kentzeko agindu zion Kubari eta, kendu ezean, uhartea hartuko zuela mehatxatu zuen.\nFidel Castro Berlinen 1972an, Ekialdeko Alemaniako Politburoko kideekin\n1962an, Estatu Batuek hala eskatuta, Amerikar Estatuen Erakundetik (OEA) kanpo bota zuten Kuba, eta Kubak Latinoamerikako iraultza higikundeak sustatu zituenean, OEAko herrialde gehienek Kubarekiko harremanak hautsi zituzten. Halaber, 1960-1970. urteetan Kubak gudarosteak bidali zituen Afrikara, Angolara eta Etiopiara batez ere, Sobietar Batasunaren estatu-bezeroei laguntzera. Halaber, Asiako hego-ekialdeko iraultza mugimenduak sustatu zituen.\n1975ean Kubako Alderdi Komunistaren lehenengo biltzarra egin zen, eta 1976an konstituzio sozialista onartu zen. Urte hartan bertan egin zen lehenengo nazio biltzarra, eta bertan Fidel Castro, komunisten buruzagia, hautatu zuten estatu- eta gobernu-buru (horren arabera, baita gudarostearen buru ere). Horrenbestez, iraultzaz geroztik Fidel Castro izan zen Kubako burua, 2006ra arte. Castroren gobernuak sostengu handia izan zuen, hasieran batez ere, hezkuntza eta osasun zerbitzuak hobetu eta kubatarren gizarte maila guztietara hedatu zituelako; baina Kubak komunismoaren aldeko apustua egin zuenez, bakarturik geratu zen, inguruko herriek arbuiatua. Blokeo ekonomikoa eta komertziala ezarri zitzaion, eta bertako ekonomia Sobietar Batasunaren laguntzaren mende geratu zen.\n1975-1989 bitartean, marxisten alde borrokatu zen Kubako gudarostea Afrikako zenbait herrialdetanː adibidez, Angolan eta Etiopian; eta laguntza eman zien Latinoamerikako eta Karibe inguruko zenbait herrialderiː Nikaraguari, Guyanari edo Grenadari, besteak beste; dena dela, zenbait gudutan parte hartu zuen arren, Lerrokatu Gabeko Herrialdeen Mugimenduaren bilera Kuban egin zen 1979an, eta Castro aukeratu zuten buruzagi, hurrengo hiru urterako. 1980ko Marielgo exodoan, sei hilabetetan 125.000 kubatarrek emigratu zuten Estatu Batuetara.\n1989an, Sobietar Batasunean aldaketa politikoak abian jarri zirenean, Kubak ez zion bide berari jarraitu, eta are bakartuago gelditu zen. Azkenik, Sobietar Batasuna gainbehera etorri zenean haren laguntza galdu zuelarik, arazo ekonomiko larriek itota gelditu zen. Bestalde, 1961ean Estatu Batuek ezarri zioten blokeoa are gehiago indartu zen ondorengo urteetan, eta arazo larriak sortu ziren hari aurre egiteko. 1992an NBEk bahimendua bertan behera geldi zedin eskatu zien Estatu Batuei, baina egoerak bere horretan jarraitu zuen eta emigrazio mugimendu handiak gertatu ziren, Kubatik Estatu Batuetara bereziki. 1994an Kubatik ihes egiten ahalegindu ziren oldeak ikusirik, Kubako gobernuak eragozpenik ez zuela jarriko iragarri zuen, baina Estatu Batuek ezin zuten onartu halako emigrante multzo handia eta mugak itxi zituzten. Azkenean bi herrialdeen artean hitzarmen bat sinatu behar izan zuten emigranteen arazoari irtenbidea emateko. 1996an Estatu Batuek Helms–Burton legea eman zuten, Kubako erregimenaren kaltetan, nahiz eta Europar Batasuna lege haren kontra agertu zen.\n1998an, nazio biltzarreko buru hautatu zuten berriro ere Fidel Castro, hurrengo bost urterako. Urte hartan bertan, Joan Paulo II.a aita santuak bisitaldia egin zuen Kubara, eta gobernuak zenbait preso politiko askatu zituen; Estatu Batuek Kubaren kontrako neurriak malgutu zituztelarik, bi herrialdeen arteko harremanak hobera egin zuen, nahiz eta tarteka istiluak sortzen diren. Bestalde, XXI. mende ahasieran Kubak harreman estuak zituen hainbat herrialderekin, Txina, Errusia, Mexiko, Venezuela, Argentina, Bolivia eta Espainiarekin, besteak beste.\n2006an, Fidel Castrok ordu arte lehendakariorde izandako Raul Castroren anaiaren esku utzi zuen agintaritza, behin-behinean, osasun arazoak zirela medio. 2008an legebiltzarrak lehendakari hautatu zuen Raul, Fidelek behin betiko kargua utzi ondoren.\n2014ko abuztuaren 28an, Kubako Gobernuak eta Europar Batasunak «aurrerapen handiak» lortu zituzten elkarlanari buruzko bigarren bilera sortan, eta prozesuarekin jarraitzeko asmoa adierazi zuten. Merkataritzari eta finantzaketari buruz hitz egin zuten batez ere.\nKubako biztanleriaren gehiengoa askotariko jatorriko taldeen ondorengoa da. 2012an, % 64,1 zuriak ziren; % 26,6, mestizoak; eta %9 ,3, beltzak. Edonola ere, XX. mendean zehar demografian eragin handia izan dute emigrazio nahiz immigrazio mugimenduek. 1900-1930, bitartean milioi bat espainiar inguru iritsi ziren uhartera, baina mendearen bigarren erditik kubatar askok ihes egin zuten, Estatu Batuetara nagusiki (1994an esaterako, 20.000 kubatar saiatu ziren Estatu Batuetara ihes egiten). Gaur egun, milioi bat kubatar baino gehiago bizi da Kubatik kanpo, batez ere Floridan eta Estatu Batuetako ekialdeko kostaldean. Barne emigrazioari dagokionez, eskualde batzuen eta besteen artean gorabehera nabarmenik egon ez zedin neurri zorrotzak hartu zituen gobernuak, landatik hirietarako joera zabaltzen hasi zenean.\nKubako biztanleriaren hazkundea negatiboa da 2006az geroztik. 2014an, esaterako, -% 0,14 izan zen. Munduko haurren heriotza tasa txikienetakoa du, baina emankortasun tasa ere txikia da. Kubako bizi itxaropena Ameriketako altuenetakoa da, 78,2 urtekoa 2014an, batez beste. Irakaskuntza derrigorrezkoa eta doakoa da, eta biztanle orok du osasun arreta (sendagileak, erietxeak, botikak) eskuratzeko eskubidea.\n1959. urteko iraultzarekin batera, Kubaren egitura sozioekonomikoa kapitalismotik sozialismora igaro zenetik Sobietar Batasunaren laguntza jaso zuen Kubak, 1990ean Sobietar Batasuna gainbehera etorri zen arte. 1990eko hamarkadara arte, beraz, Kubako ekonomiaren bilakaeran berebiziko garrantzia izan zuen Sobietar Batasunetik jasotako laguntzak, baina harrezkero zailtasun handiak bizi izan ditu Kubak, 1960az gero Estatu Batuek bertako ekonomia hondatzeko eta horrela gobernu komunista eraisteko asmoz ezarri zioten bahimenduari aurre egiteko besteak beste (azukrea inportatzeari utzi eta Kubari ezer saltzeari uko egin zioten). Krisiari aurre egin ahal izateko, energia kontsumoa murrizteko oso neurri zorrotzak hartu ziren, elikagaien kontsumoa kontrolatzen hasi zen gobernua, eta kontsumorako ondasunak asko urritu ziren. Gobernuak 1995ean azaldu zuenez, barne produktu gordina % 35 jaitsi zen 1989-1993 bitartean.\nSantiago de Cubako zigarrogilea\n1993an ekonomia liberalizatzeko lehenengo neurri bereziak hartu behar izan zituen estatuak, kontsumorako ondasunak eta zerbitzuak ugaritzeko, elikagaien murrizketak alde batera utzi ahal izateko etab.; ordu arte oinarri marxista izan zuen ekonomia apur bat malgutu eta enpresa pribatuei ehun bat ekonomia jardueretan parte hartzeko baimena eman zitzaien. 1994an nekazaritza eraberritzen eta liberalizatzen hasi zen, kubatarrei kanpoko dibisak edukitzea onartu zitzaien (ordu arte legez kanpo zegoen), eta pesoaren eta dolarraren arteko trukea arautu zen. Horrekin batera, atzerriko inbertsioak onartu ziren, 1995etik aurrera, jarduera guztietan, osasunean, defentsan eta hezkuntzan izan ezik. 1996an Estatu Batuek Helms–Burton legea eman zuten, ordea, zeinaren arabera hirugarren herrialdeen bitartekaritzaz Kubarekin harremanak dituzten enpresak zigortzen baitzituen. Era berean, Munduko Bankuaren eta Nazioarteko Diru Funtsaren laguntza galarazi zion lege horrek Kubari. Dena dela, zenbait enpresa atzerritarrek Estatu Batuen presioari aurre egiteko hainbat trikimailu erabiliz inbertsioak egiten jarraitu zuten. Horrela, barne produktuaren gainbehera eten egin zen eta 1997. eta 1998. urteetan hazkundea mantsotu egin zen arren, hazten hasi zen Kubako ekonomia, turismoaren hazkunde etengabeari esker nagusiki. 2007an % 7,5 hazi zen, aurreikuspena baino gutxiago, baina Latinoamerikako gainerako herrialdeena baino askoz ere gehiago. 2012an % 3,1 hazi zen.\nNekazaritza garrantzi handiko ekonomia jarduera da Kuban, azukre kanaberaren lanketa batez ere. Munduko azukre kanabera esportatzaile handiena da eta hirugarren ekoizlea, Brasilen eta Indiaren ondotik. Nekazaritzako bigarren gai nagusiak tabakoa eta zitrikoak dira; garrantzi handiko esportazio gaia da tabakoa. Kafea, arroza eta barazkiak ere lantzen dira, baina hiru gai horiek baitira nagusiak, Kubako ekonomia oso mugatuta dago, gai horien uztaren eta prezioaren mende.\nIndustria nagusiak, nekazaritza gaiena (azukrea, alkohol industriala, rona) eta tabakoarena dira. Castroren erregimenaren ahalegin nagusietako bat industria ugaritzea eta jarduera berriak sortzea izan da, baina erregai merkerik ez dagoenez eta oso lehengai gutxi dutenez, zailtasun handiak daude industria astuna garatzeko. 2000ko hamarkadatik aurrera, Venezuelak lehentasunezko baldintzetan saltzen dio petrolioa, 100.000 upel eguneko. Zati bat Venezuelan lan egiten duten kubatarren (30.000 osasun-langile barne) zerbitzuen bitartez ordaintzen du.\nMea ugari dago Kuban, baina behar bezala ustiatu gabeak. Nikelaren ekoizpena da nagusia. Bestalde, garai batean zura baliabide natural oparoa izan zen eta 1960 inguru arteko baso soiltze izugarriaren eraginez aberastasun asko galdu zuen arren, gobernuak berriro zuhaitzak landatzeko antolaturiko programari esker, 1990eko hamarkadaren hasierarako berriro landatuta zeuden basoak.\nKanpoko dibisak turismoaren bidez eskuratzen ditu Kubak. Turismoa da, hain zuzen ere, ekonomiaren ardatz nagusia. 2011n, esaterako, 2.716.317 bisitari atzerritarretik gora hartu zituen herrilaldeak.\nKubako Alderdi Komunistaren egoitza\nKuba estatu sozialista da. Kubako Alderdi Komunista da legezko alderdi politiko bakarra; alderdia Kubako gizartearen organismo politiko gorena da eta haren mende dauden masa erakundeen bidez zabaltzen du bere aginpidea. 1976an onartu zen konstituzioaren arabera, Nazio Biltzarrak du legegintzako ahalmena. Biltzarra probintzietako eta udalerri bereziko ordezkariek osatua da, eta bost urtez behin aukeratzen da. Nazio biltzarraren batzorde iraunkorrak edo estatu batzordeak estatu eta gobernu burua, gudarostearen burua ere badena, eta ministro batzordea aukeratzen ditu (Raúl Castro agintaria da). Aginpide betearazlea eta administrazioa ministro kontseiluaren eskumenean dago, eta Castro lehendakaria da.\nSakontzeko, irakurri: «Kubaren banaketa administratiboa»\nKubako lurraldea 15 probintziak eta udalerri berezi batek osatua da: Artemisa, Camagüey, Ciego de Ávila, Cienfuegos, Granma, Guantánamo, Holguín, Isla de la Juventud, Habana, Las Tunas, Matanzas, Mayabeque, Pinar del Río, Sancti Spíritus, Santiago de Cuba, Villa Clara. Isla de la Juventud udalerri berezia da, eta estatuaren zuzeneko eskumenean dago.\nJosé María Heredia y Heredia, (1803-1839), idazlea.\nDulce María Loynaz, (1902-1997), idazlea.\nAlejo Carpentier, (1904-1980), idazle eta musikologoa.\nNicolás Guillén, (1904-1989), olerkaria.\nFélix Pita Rodríguez, (1909-1990), idazlea.\nJosé Lezama Lima, (1910-1976), idazlea.\nGastón Baquero, (1918-1997), olerkari eta kritikaria.\nGuillermo Cabrera Infante (1929-2005), idazle eta zinemarako gidoilaria.\nSevero Sarduy, (1937-1993), idazlea.\nAlberto Pedro Torriente, (1954-2005), idazlea.\nZoé Valdés (1959-), idazlea.\nCompay Segundo (1907-2003), musikaria.\nBebo Valdés (1918-2013), musikaria\nBenny Moré (1919-1963), musikaria eta kantaria\nIbrahim Ferrer (1927-2005), musikaria.\nOmara Portuondo (1930-), musikaria.\nChucho Valdes (1941-), piano-jotzailea.\nPablo Milanés (1943-), kantaria.\nSilvio Rodríguez (1946-), kantaria.\nArtikulu nagusia: «Kubako gastronomia»\nArroza eta babarrunak, Kubako plater tipikoa.\nKubako gastronomia kriolloa da, Espainiako, Afrikako eta Karibeko sukaldeen fusioaren emaitza. Kubatarren errezetek espezien konbinazioen ezagutza eta Espainiako eta Afrikako sukaldaritzako tekniken jakinduria partekatzen dute.\nAfrikako esklaboek eragin handia izan zuten, batez ere azukre-kanabera landaketetan, eta hirietan gutxiengoa izan ziren. Tabako-sailetan, batez ere, nekazari espainiar pobreak bizi izan ziren, batez ere Kanarietakoak.\nIrlaren ekialdean, halaber, Frantziako, Haitiko eta Karibeko etorkin kopuru handiak jaso ziren, batez ere Haitiko iraultzan, eta baita 50eko hamarkadan azukre-kanaberaren uzta biltzeko sasoiko langileak ere, batez ere espainiarrak. Horren ondorioz, Kubako sukaldaritza tradizional bilakatu zen. Gehien jaten diren plateren artean, arroza, biandak (platanoa, esaterako), lekaleak eta txerrikia daude. Ohiko jakien artean, babarrun eta arroz saldarekin egindako itsas aingira dago.\nTamalak artoarekin egiten dira (artoa Mesoamerikako aborigenen garaietatik erabiltzen da), baita "casabe" izeneko platera ere (juka-almidoitik abiatuta egiten da), eta banana frijituekin egindako ogi txigortuak eta mariquitak. Festetan, txerri arrunta preziatuena eta erabiliena da, su motelean errea. Jaki tipikoa caldosa da, artoz, haragiz eta biandaz egindako platertxoa, jaiegunetan eta jaiegunetan egina.\nArtikulu honen edukiaren zati bat Lur hiztegi entziklopedikotik edo Lur entziklopedia tematikotik txertatu zen 2014-7-25 egunean. Egile-eskubideen jabeak, Eusko Jaurlaritzak, hiztegi horiek CC-BY 3.0 lizentziarekin argitaratu ditu, Open Data Euskadi webgunean.\n↑ Grupos Insulares del archipiélago cubano Ecured.cu. 2014ko abenduan kontsultatua\n↑ El Clima de Cuba. Características generales Instituto de meteorología de la República de Cuba. Met.inf.cu. 2014ko abenduan kontsultatua\n↑ World Weather Information Service – Havana. Cuban Institute of Meteorology (Noiz kontsultatua: 2010-06-26).\n↑ Casa Blanca, Habana, Cuba: Climate, Global Warming, and Daylight Charts and Data. (Noiz kontsultatua: 2010-06-26).\n↑ Mariel Boatlift Globalsecurity.org\n↑ ««Konstruktiboa» izan da Kubaren eta EBren arteko bilera», Berria, 2014-08-29\n↑ a b c d e Cuba CIA: The World Factbook. Cia.gov. 2014ko abenduan kontsultatua\n↑ 2.7 Million Tourists Visited Cuba in 2011 Hispanicallyspeakingnews.com\n↑ (Gaztelaniaz) Avanzados (CITMATEL), Empresa de Tecnologías de la Información y Servicios Telemáticos. (1999-12-14). «Cocina cubana» cocina.cuba.cu (Noiz kontsultatua: 2020-12-06).\n↑ Granma egunkariaren webgunea\n(Gaztelaniaz)(Ingelesez) Kubako gobernuaren webgune ofiziala\nAzken aldaketa 25 martxoa 2022(e)an, 16:48(e)tan\nOrriaren azken aldaketa: 25 martxoa 2022, 16:48.


Begirale ziurtagiria ateratzeko ikastaroa abian | Oteitza Lizeo Politeknikoa\nBegirale ziurtagiria ateratzeko ikastaroa abian\nHasiera » Begirale ziurtagiria ateratzeko ikastaroa abian\nAurten ere Aisiola taldearen eskutik begirale titulua ateratzeko ikastaroa jasoko dute horretarako interesa azaldu duten Oteitzako ikasleek.\nJada iaz 1. mailan ikastaroa hasi zuten 12 ikasleek irailean ekin zieten saioei eta azaroan bukatuko dute. Aurten 1. mailan izen eman duten 16 ikasleek, berriz, urriaren 14an ekin diote eta datorren ikasturteko azaroan emango diote amaiera.\nIkastaroak dituen 200 ordu teorikoak osatzeko, ostiral arratsaldez 15:30etik 20:00etara arituko dira ikasleak Oteitzan bertan Aisiolako dinamizazaileekin, eta ikasturtean zehar asteburu-pasa bat ere egingo dute barnetegi batera.\nIaz ekin genion Oteitzan ikastaro hau eskaintzeari, eta ikasleek oso gustuko izan zutela ikusirik, aurrerantzean ere eskaintzen jarraitzea da asmoa, benetan aukera polita baita. Ea ba aurtengo ikasleak iazkoak bezain gustura aritzen diren!\n(Argazkian ikastaroa iaz amaitu zuten 2. mailako ikasleak asteburuko irteeran)


Tag-ak - Seco\nDANOBAT-OVERBECK doitasun handiko artezteko makina berria\nDANOBAT-OVERBECK, DANOBATGROUP taldeko parte denak, piezen kanpoaldeak eta barrualdeak arteztu eta hariztatzeko soluzio berri bat garatu du. Makinaren izena ID-400 L da, eta doitasun eta malgutasun handiz egiten ditu lan horiek. Ekipamendu berritzailea buruen ardatz, erreminta-etxeen ardatz eta torlojuen kokalekuetarako pentsatuta dago bereziki.\nArtezteko makina hau Herborneneko (Alemania) instalazioetan diseinatu da, eta 1.300 mmko luzera ere duten piezekin erabili daiteke (luzetarako OD/ID maximoa 280 mm-koa izanik). Horrez gain, 400 mm-ko diametroak artezten uzten ditu, 350 Kg ere dituen piezetan.\nDanobat-overbeck, Danobatgroup, ID-400 L, Seco,\nPETROLIO ETA GAS OSAGAIEN MEKANIZAZIO JARDUNALDIAK SORALUCEen\nJardunaldietan KB-150-W-Ram makinan hainbat mekanizazio proba egingo dira zuzenean, esaterako, blowout preventer, wing block, master valve block, connector body, eta abar.\nAllied maxcut, Cogsdill, Euskron, Fresatzeko makina horizontala, Greenleaf, Iscar, Kennametal, Sandvik, Seco, Soraluce, Walter,


Herriko urdina itzali da - - Goiena.eus\nHerriko urdina itzali da\nJon Suinaga 2010-12-20 05:48\nHerriko azken ehungintzaren produktiboa, TAVESA, zerratzera doa.\nHerriko tradizio zutoihal izan dena eta famatua den Bergarako urdina itzaltzen da.\n1846. urtean Fabrica de Hilados, Tejidos y Estampados de Vergara sortu zen eta 1901ean Algodonera de San Antonio SA deitzera pasa zen. Aktibitate nagusiena, izenak adierazten duen bezala, kotoizko ehunak produzitzea zen.\n1950. urtean Algodonera laneko arropa egiten hasi zen eta estatuko 90% produzitzera heldu zen. Oso famatua zen mahoi urdin kolorea eta herriak izenak trukatu zituen. Bergara Villa Mahonera izango zen eta mahoi kolorea Bergarako urdina.\n1969. urtean Algodonerak herriko beste bi enpresarekin batera Tintes y Acabados de Vergara SA osatu zuen; TAVESA izenarekin ezaguna. Hurrengo urteetan ehun bakeroen merkatuan sartu zen eta Levi Strauss-en hornitzailea izan zen. 1975ean TAVEXA sortu zen produkzioa esportatzeko.\n80ko hamarkadan Algodonerak Valentziako Alginet Textil eskuratu zuen, eta Grupo Tavex sortu. 90eko hamarkadan Marokon planta produktiboa eraiki zen eskulan merkearen bila. Garai hartan gainbehera hasi zen eta 2001ean Algodonera itxi zuten.\nEhungintzaren desagertzearekin, gure herriko tradizio eta historia garrantzitsu bat itzaltzen da.


topic_facet:"Mekanizazioa (Heziketa Zikloa). Erdi maila" topic_facet:"Sistema elektrikoak, pneumatikoak eta hidraulikoak (Modulua)" topic_facet:"Mantentze-lan elektromekanikoa (Heziketa Zikloa). Erdi maila" topic_facet:"Lanbide Heziketa" topic_facet:"Fabrikazio Mekanikoko Sistema Automatikoen Programazioa (Modulua)" author_facet:"Elhuyar Hizkuntza Zerbitzuak" author_facet:"Deppert, W."\nProposatutako gaia: Mekanizazioa (Heziketa Zikloa). Erdi maila Proposatutako gaia: Sistema elektrikoak, pneumatikoak eta hidraulikoak (Modulua) Proposatutako gaia: Mantentze-lan elektromekanikoa (Heziketa Zikloa). Erdi maila Proposatutako gaia: Lanbide Heziketa Proposatutako gaia: Fabrikazio Mekanikoko Sistema Automatikoen Programazioa (Modulua) Egilea: Elhuyar Hizkuntza Zerbitzuak Egilea: Deppert, W.\n1 Automatismo Elektrikoak, Pneumatikoak eta Hidraulikoak (Modulua) 1 Fabrikazio Mekanikoa (Lanbide Arloa) Fabrikazio Mekanikoko Sistema Automatikoen Programazioa (Modulua) 1 Fabrikazio mekanikoko produkzioaren programazioa (Heziketa Zikloa). Goi maila 1 Galdaketa eta pulbimetalurgiaren bidezko produkzioa (Heziketa Zikloa). Goi maila 1 Instalazioa eta mantenimendua (Lanbide Arloa) Gehiago ... Lanbide Heziketa Mantentze-lan elektromekanikoa (Heziketa Zikloa). Erdi maila Mekanizazioa (Heziketa Zikloa). Erdi maila 1 Mekatronika Industriala (Heziketa Zikloa). Goi maila 1 Metal Eraikuntzen Irudikapena (Modulua) 1 Metal-eraikuntzak (Heziketa Zikloa). Goi maila 1 Sistema automatizatuak (Modulua) Sistema elektrikoak, pneumatikoak eta hidraulikoak (Modulua) Guztiak ikusi ... gutxiago ...


IRUDI MENOPAUSIKOEN LABORATEGIA. 2. edizioa – hika ateneo\nGure menopausia isilaraztea, ezkutatzea edo negatibizatzea den indarkeria psikologiko eta sinbolikoa azpimarratu nahi dugu. Eta aurre egiteko tailer bat proposatzen dugu. Gure menopausiak gureganatzen hasteko da tailer teoriko-praktiko hau. Menopausiaren inguruko iruditegiaren falta nabarmendu ondoren, menopausia era hurbil, argi eta positiboan kontatzeko, irudikatzeko talde bat sortuko dugu eta lanean hasiko gara. Gure odola, gure hormonak, gure gorputzak gureak dira. Gureganatzea gure eskubidea da.\nCategorías Kultura, Politika Etiquetas Bilbao Kultura Arte Musika Hikaateneo, mujeres desenredando violencias, taller Navegación de entradas


EHGAM-DOK EUSKARAZ: > Berria: Indarkeria > NAFARROA: SARRIGURENEN LABANAZ ZAURITUTAKO EMAKUMEAREN SENARRAREN BILA DABIL POLIZIA, ERASOTZAILEA DELAKOAN\n> Berria: Indarkeria > NAFARROA: SARRIGURENEN LABANAZ ZAURITUTAKO EMAKUMEAREN SENARRAREN BILA DABIL POLIZIA, ERASOTZAILEA DELAKOAN\nSarrigurenen labanaz zauritutako emakumearen senarraren bila dabil Polizia, erasotzailea delakoan\n45 urteko andrea oso larri dago Nafarroak Ospitalean. Etxean gertatu da erasoa, eta Foruzaingoaren arabera ihes eginda dago.\nSarrigurenen (Nafarroa) emakume bat laban batez larri zauritu dute gaur goizean. Erasotzailea haren senarra dela uste du Foruzaingoak, eta haren bila dabil. Emakumea Nafarroako Ospitalera eraman dute oso larri. Bularrean, bizkarrean eta aurpegian ditu laban zauriak.\nNafarroako Gobernuak emandako azalpenen arabera, goizeko zortzi eta erdiak inguruan 45 urteko emakumea etxeko leihora atera da Sarrigurengo Urederra kalean, eta oihuka laguntza eskatzeari ekin dio. Lekukoen arabera, odoletan zegoen andrea. Hain zuzen ere, gertatutakoaren berri eman diote Sos Nafarroari bizilagunek, eta Eguesibarko udaltzainak eta Foruzaingoa bidali dituzte bertara. Labankadaz zaurituta aurkitu dute emakumea.\n56 urteko senarrak, berriz, ihes egin du Ford Fiesta txuri batean. Hain zuzen ere, haren bila dabiltza Foruzaingoa, Espainiako Polizia eta Guardia Zibila, erasotzailea delakoan.\nSenar-emazte horiek hiru seme-alabaren guraso dira. Bizilagun batzuk aipatu dute duela gutxi gizonarengandik banatzeko asmoa adierazi ziela emakumeak.\ngaiak: Berria, Emakumeenganako indarkeria, Nafarroa, Sarriguren\n> Berria: Indarkeria > NAFARROA: SARRIGURENEN LABA...\n> Iritzia: Laura Mintegi > EMAKUME ERAILAK, BAKARD...\n> Berria: Indarkeria > ARABA: KARTZELARA BIDALI DU...\n> Berria: Indarkeria > ESTIBALIZ ANGULOREN HERIOTZ...\n> Berria: Indarkeria > BI GIZONEZKO ATXILOTU DITUZ...\n> Berria: Indarkeria > ARABA: ESTIBALITZ ANGULOREN...\n> Berria: Indarkeria > ARABA: MAÑUETARRAK ESTIBALI...\n> Berria: Indarkeria > ARABA: EMAKUME BAT LABANKAD...\n> Berria: Indarkeria > ARABA: BIKOTEKIDEA JOTZEA E...


Satorralaia - Wikipedia, entziklopedia askea.\nSatorralaiaren ekimen bat Donostian.\nHiriaren geomorfologiaren ondorioz lanek oztopo handiak aurkitu dituzte. Easo kaleko zundaketak.\nBentaberriko plazan parkeari zati handi bat kendu diote lanekin.\nIbaetako errekaren kutsadura. Lanek eragin handiak izan dituzte ingurumenean.\nSatorralaia bizilagunen mugimendua Donostiako metroarekin kritikoak diren Donostiako auzokideek eta kolektiboek sortutako herri-ekimena da. Donostialdeko Metroaren proiektua gelditzea eta hirirako garraio eredurik egokiena erabakitzeko gizarte eztabaida irekitzea eskatzen du. Funtsean, kolektiko honek hiriak horrelako egitura faraonikoa ez duela behar aldarrikatzen du, atzean egon daitezkeen interes ekonomikoak salatuz. Halaber, hiriaren geomorfologia horrelako lanak egiteko egokia ez dela salatzen du.\n4 Pasantearen aurkako argudioak\n5 Satorralaiaren proposamena\nGaur egungo Amara-Donostia geltokia geltoki terminala izatetik geltoki pasantea izatera pasako da, Donostian eraikitzen hasi den trenbide saihesbidearen bitartea. Saihesbide berria Lugarizko geltokian hasiko da eta Antigua auzotik igaroko da, bertan Bentaberriko geltokia eraikiko delarik. Ondoren Mirakontxa gurutzatu eta Erdialdera helduko da, Kontxako geltokia gaineratuz. Handik Amarara helduko da, Easoko lurpeko geltoki berriak gaur egungo Amara-Donostia geltokia ordeztuko duelarik. Lurpeko geltoki berri hau eta gero trenbide zaharrari lotuko zaio, Anoetako geltokirantz.\n2017ko maiatzaren 29an, Eusko Jaurlaritzak Donostiako hiri-erdialdetik Metroa eraikitzeko Proiektua informazio publikora atera zuen. Satorralaiak Jaurlaritzaren erabaki hori inguratu duen ilunkeriak eta hiritarrek nozitu duten informazio gabeziak, ordea, partehartze publikoa larriki kaltetu zuela salatu zuen. Alegazio epea kasik erabat oharkabean igarotzeko zorian egon zen, hauteskundeen ondorengo egunetan hasi zenez eta helegiteak aurkeztu ahal izateko emandako epe laburrean auzi honetan zeresan handia zuten gainerako erakundeak eratu gabe zeudenez.\nEgitasmoak herritarren erantzuna piztu zuen: infomazio publikoaren azken egunetan ehundaka alegazio aurkeztu ziren eta auzoetako bizilagun, elkarte eta talde sozialetako hamarnaka lagun bildu ziren batzarrak egiteko. Bilera horietan Metroaren egitasmoa ezbaian jarri zuten hainbat galdera eta kritika planteatu ziren: batetik, azpiegitura horrek hirigintza-ondarearen alorrean, ingurumenean eta gizarte arloan eragingo lituzkeen ondorioen mailan; bestetik, garraio publikoa sustatzeko Donostian lurrazpiko Metro bat eraiki ordez malgutasun handiagoa eta kostu ekonomiko txikiagoa duten beste alternatiben aurrean egitasmo honetan nabarmentzen zen justifikazio eta arrazoiketa faltari buruz ere.\nGauzak horrela, benetazko informazio eta partehartze publikoko prozesu bat zabaltze aldera, Eusko Jaurlaritzari eta Udalari Metroaren Proiktuaren tramitazioa geldi zezaten eskatu zioten. Halaber, auzoetako bizilagun, elkarte eta talde sozialen ekimen horrek herritarren artean komunikatzeko, biltzeko eta partehartzeko bideak landuko zituzten, Donostiarentzat hiri eta garraio ereduari buruz eztabaida publikoa sustatutzeko.\nUne horretatik aurrera bilerak, protesta ekintza eta manifestazio ugari antolatu ziren hirian. Kanpaina horiek obretan sortu ziren arazo teknikoekin, besteak beste, zulo handiak, kutsadura erreketan eta hondartzan, etxeak hustubehar, eta gainkostuekin areagotu egin ziren.\nPasantearen aurkako argudioak[aldatu | aldatu iturburu kodea]\nSatorralaiak bederatzi argudioetean laburbildu duten haien aurkako jarrera:\nDonostialdeak dagoeneko badu garraio publikoaren sare nahiko ona.\nProiektu berriak Dbus eta Lurraldebus konpainiaka kaltetuko ditu eta, hala ere, automobileen trafikoa ez du gutxituko.\nBiztanleek arazo handiak pairatuko dituzte.\nOso proiektu handia eta garestia da, erabat neurritik kanpokoa.\nGarraio publikoa hobetzeko badira aukera merkeagoak eta egokiagoak.\nProiektuaren bultzatzaileek Amara-Easo geltokia kentzeko zuribideak aitzaki hutsak dira.\nEgin diren erabileraren kalkuluak oso aldakorrak izan dira; ez dira oso fidagarriak.\nHiri-eredu bat inposatuko du, eztabaidagarria den eredua, alegia.\nProiektu inposatua izan da. Hiritarren parte hartzea sahiestu egin da.\nSatorralaiaren proposamena[aldatu | aldatu iturburu kodea]\nSatorralaia auzo mugimenduak Eusko Jaurlaritzari eta Udalari proiektua gelditzeko eskatzen die, eztabaida lasaia eta ondo informatua ahalbidetzeko, eta ondoren kaltetutako biztanleekin kontsulta bat egin behar da, Donostialderako garraio publiko sistema egokiena zein den ikusteko.\nSatorralaiaren webgune ofiziala.\nObren ondorion salaketa-bideoa.\nYoutuben jasotako mahainguru batzuen bideoak.\nWikimedia Commonsen badira fitxategi gehiago, gai hau dutenak: Satorralaia\nEuskal Herriko elkarte ekologistak


Langabeziaren jaitsiera, enplegurik sortu gabe\nCovid-19ren krisiaren ondorio ekonomiko eta sozialek jendarte osoa kolpatzen jarraitzen dute, baina oso modu desberdinean. Izan ere, enpleguaren suntsiketa bereziki gogorra izaten ari da 16 eta 24 urte bitarteko gazteen artean. Hori ez da kasualitatea, kolektibo horrek prekarietate eta lan-ezegonkortasun handiagoko baldintzak baititu, bai krisi-garaian, bai oparoaldi ekonomikoan.\nPandemiaren urtean 22.500 lanpostu suntsitu dira Hego Euskal Herrian\nZaila da errekuperazio prozesu sendo bat imajinatzea pandemia gainditu gabe. Hala ere, komeni da Europako laguntzekin finantza daitezkeen inbertsio-aukerak aprobetxatzea, betiere kalitatezko enplegua sortzeko eta langabeziak gehien zigortutako eremu edo udalerriak suspertzeko badira.\nLangabeziaren bilakaera positiboak ameskeria soila izateko aukera gehiegi ditu\nKonfinamendu berri baten atarian, edozein hobekuntza hauskorra eta iragankorra da. Dena berragerpenen gogortasunaren eta horien kudeaketaren mende dago. Eta horri dagokionez, azpimarratu behar da inork ezin duela bere erantzukizun-zatia saihestu, nork berea.\n“G7 EZ ! EH-tik beste mundu bat eraikitzen" plataformak mobilizaziorako deia luzatu du gaurko, Biarritzen, 2019ko abuztuko G7aren gailurra...\nLAB participa en el seminario sobre “El modelo social europeo y...\nUna delegación de LAB, formada por Igor Urrutikoetxea, Secretario de Relaciones Internacionales, y Jon Etxebarria, miembro del Departamento de Internacionales, ha participado en ...


Oskitz Aldalurri tokatu zaio afaria\nOtsailak 18, 2016 0 Sokamuturra\nHark ere bidali zizkion Zezen Beltzi karnabaletako sokamuturreko bideo laburrak, eta bi heldu eta bi haurrentzako afaria (Zuhatz taberna) egokitu zaio zozketan. Elkartearen hiru elastiko ere zozketatu ditugu, eta haien irabazleak dira: Vanessa Ridruejo, Jaione Uranga eta Imanol Aramendi. Lehen aldiz eskatu diogu jendeari zezeneko eta zezen giroko bideo txikiak bidaltzeko, ikusentzuneko artxiboa osa dezagun, eta 121 jaso ditugu; 25 lagunek bidali dituzte. Eskerrik asko denei!\nSokamuturreko 121 bideo, eta 25 bidaltzaile\nOtsailak 16, 2016 0 Sokamuturra\nZezen Beltz elkarteak jendeari karnabaletako sokamuturreko bideo laburrak eskatu dizkio aurten, lehen aldiz, ikusentzuneko artxiboa osatzen joateko, eta emaitza ederra izan da: 121 bideo jaso ditugu, eta 25 lagunek bidali dituzte. Joan den igandean bukatu zen epea, orain montaje lan bat egiten ari gara, eta irudiak jarriko ditugu elkartearen YouTubeko kanalean. 25 bidaltzaileen artean aste honetan zozketatuko dugu bi lagunentzako afaria, eta Zezen Beltzen elastiko batzuk ere zozketatuko ditugu; emango dugu horien berri ere. Eskerrik asko denei! Bideoa: Mikel Perezek bidalia.\nSokamuturreko bideo batzuk\nOtsailak 10, 2016 0 Sokamuturra\nAri gara herritarrek bidalitako karnabaletako sokamuturreko bideoak YouTubera pasatzen, eta datorren astean jakinaraziko dugu zeini tokatu zaion bi lagunentzako afaria (bideoak igandera artean bidal daitezke 717770069 whatsapp zenbakira). Bitartean, hemen karnabal hauetako sokamuturreko eta zezen giroko bideoen lagin txiki bat. Eskerrik asko denoi!\nJai karnabal eguerdiko irteera. Josu Legarda-ereñoren bideoa:\nJai arratsaldea Erdikalean, zezena irten aurreko giroa:\nAstearte goiza, Plaza Txikian banda:\nAstearte karnabalean zezen suzkoa Erdikaletik plazara, festei bukaera emateko:\nAitor Cordobaren agurreko hitzak\nHamalau urtean aritu da sokamutil Aitor Cordoba, eta utzi egin du. Astearte karnabal arratsaldean egin zuen azken irteera.


Elkar Heziko hiru talde Startinnovako lehen bost postuetan - Oñati - Goiena.eus\nElkar Heziko hiru talde Startinnovako lehen bost postuetan\nOihana Elortza 2016-02-26 13:35\nBetaurrekoak pertsonalizatzeko aukera ematen duen modua, boligrafoak pertsonalizatu eta tinta hodiak birkargatzeko aukera eta berotzeko zein hozteko balio duen mikrouhina dira aurkeztu dituzten proiektuak.\nElkar Heziko hiru talde STARTinnova lehiaketako lehen bost postuetan sailkatu dira.\nBigarren postuan: Minions taldeak Wonder Glass aurkeztu du, betaurrekoak pertsonalizatzeko aukera ematen duena. (Ibis Ines Ugarte, Asier Jimenez, Naia Rodriguez, Leire Ibarrondo). Hauek smartphone bat jaso dute bakoitzak\nHirugarren postuan: Izenbarikoa taldeak Eko Boligrafoa aurkeztu du, boligrafoak pertsonalizatu eta tinta hodiak birkargatzeko aukera duena, hondakinik ez sortzeko. (Ane Zubia, Danel Niggemeyer, Iban Junco, Nagore Redin eta Lide Fernandez). Hauek e-book bat jaso dute bakoitzak\nBostgarren postuan: Mongixak taldea. Funtzio bikoitzeko mikrouhin labea aurkeztu du, berotzeko eta hozteko balio duena. (Auritz Larrea, Ainhoa Igartua, Ainhoa Markinez, eta Leire Ariztimuño). Hauek mobilen kargadore portatil bat jaso dute.\nGipuzkoa mailan , 16-17 urteko kategorian, 88 taldek hartu dute parte aurtengo STARTinnovako lehiaketan. Guztira 28 ikastetxe izan dira. Elkar Hezi ikastetxetik 4 taldek hartu dute parte, Cultivate, Mongixak, Minions eta Izenbarikoak.


Pasai San Pedrok Proisa berria martxan jarri du. Noticias de Gipuzkoa\nPasai San Pedrok Proisa berria martxan jarri du\nAstelehenero biltzen dira espazio kulturalaren kudeaketa antolatzeko\nAitziber Muga - Sábado, 14 de Mayo de 2016 - Actualizado a las 06:13h\nPasaia- San Pedroko bizilagunek Proisa probisionala martxan jarri dute Ertiko Udal Aretoan barrutiak daukan kultur erabileratarako espazioen beharra asetzeko, eraikineko erabilera sustatuz eta partaidetza bultzatuz.\n“Astelehenero 19.30ean elkartzen gara talde ezberdin zein norbanakoak bertan, kudeaketa antolatzearren, gure artean eztabaida sortzearren, proposamenak entzuteko... nahi duguna egiteko. Denona dena denon artean egiteko!”, adierazi dute proiektuaren sustatzaileek.\nAzaldu dutenez, Proisa ez da elkarte soil bat, elkarte eta norbanakoen elkartea baizik, “herritarron behar soziokulturalen inguruan batzartzeko gune bat”.\nJadanik doako musika eskola eta haur eta familien txokoa sortu dituzte, baita kontzertuak antolatu ere.\nBestalde, San Pedroko jaietako portada haurrek egitea proposatu du barrutiko Jai Batzordeak. Ahalik eta parte-hartzaileena izan dadin, ume bakoitzak egindako marrazkiekin collage bat egingo dute eta horri argazki bat aterako diote.\nHorretarako, bihar Ertira tenperak eta orriak eramango dituzte haurrek bere marrazkia egiteko. Nahi duenak etxetik ere ekar dezake bere lana.


Carles Monereo Font, 1985. urtez geroztik Bartzelonako Unibertsitate Autonomoan Psikologian doktoratua.\nBere lehenengo ikerlanak hezkuntza-aniztasunaren arretari buruz egin zituen. Heziketa bereziko ikastetxe batean aritu zen lanean eta garun-paralisia zuten neska-mutilak eskolan sartzeko entseguak egin zituen.\n1997an bere lana “Instantànies: projectes per atendre la diversitat educativa” saritua izan zen XVII Premi Rosa Sensat de Pedagogia.\nIkasteko zailtasunak dituztenekin izandako esperientzietatik abiatuta, ikasketa-modu ezberdinetan interesa agertu zuen. Ikaste-tekniken irakaskuntza bultzatzen zuten zenbait ikastetxeekin harremanetan jarri eta Bartzelonako Pascal zentroaren zuzendaria izan zen.\nGraó argitaletxeko “Crítica y Fundamentos” bildumaren zuzendaria da, Infancia y Aprendizaje aldizkariaren argitaratzailea eta beste zenbait argitalpen ospetsuen ohiko ikuskatzailea: Anuario de Psicología, Cultura y Educación, Revista Mexicana de Psicología, European Journal of Psychology of Education eta Learning & Instruction.


Dabid Garcia (31.17) eta Maite Arraiza (38.15) azkarrenak Antxintxika krosean - Bergara - Goiena.eus\nDabid Garcia (31.17) eta Maite Arraiza (38.15) azkarrenak Antxintxika krosean\nLarraitz Zeberio Lekuona 2016-11-05 21:57\nKorrika egiteko eguraldi okerragoa espero zuten denek, baina azkenean lasterka egiteko giro bikaina egin du. Garciak zazpigarren aldiz irabazi du Antxintxika krosa. Arraizak lehenengo aldiz egin du eta garaipenarekin itzuli da etxera.\nFaboritoa zen eta ez du hutsik egin. Dabid Garcia durangarrak bazituen zalantzak: "Banekien gaur hemen irabaztea gaitza izango zela. Arin irten gara eta jada laugarren kilometroan hiru bakarrik egon gara —Garcia bera, Oier Ariznabarreta eta Aitor Mimenza—. Oier aurreratu egin da bakarrik eta seigarren kilometroan edo berriz elkartu gara. Zazpigarren kilometroan pentsatu dut nire momentua zela. Aurrera joan naiz eta ondo irten da".\nGizonezkoetan Garciak egin du lehenengo eta zazpigarren aldiz irabazi du Soraluze-Bergara lasterketa. Mimenzak bigarren egin du, eta Ariznabarretak hirugarren.\nEmakumezkoetan Maite Arraiza donostiarrak egin du denbora onena. June Arbeok egin du bigarren eta Maider Uribe bergararra izan da hirugarrena. "Kontrolatzen joan naiz atzean June fuerte zetorrelako. Elkarrekin atera gara baina gero ni joan egin naiz. Kontrolatzen joan naiz karrera guztian. Oso lasterketa polita da: ibilbide gogor xamarrarekin, baina ondo. Oso ondo ibili naiz", esan du Arraizak.\nHandbike kategorian Jone Bazterra izan da emakume azkarrena eta Jon Galarraga gizonezko azkarrena. Patinetan, berriz, Nagore Montes izan da emakume azkarrena eta Aitor Vacas gizonezko azkarrena. Patinetako kirol egokituan Alain Irazu izan da irabazlea.\nAntolatzaileak gustura agertu dira lasterketak emandakoarekin. Gora doa izena ematen duten bergararren zein soraluzearren kopurua. Emakumeen parte-hartzea ere gora doa. Parte hartzaileen %20 izan dira emakumeak gaurko lasterketan.\nSari banaketa ekitaldian bi omenaldi ere izan dira. Hankalabanka elkarteak Kuxi omendu du urteetan egindako lanagatik. Antxintxika elkarteak, berriz, elkarteko presidente Aitor Rementeria. Kasu honetan ere elkartearen alde egindako lanagatik.\nSailkapena eta denborak hemen.\nSoraluze-Bergara lasterketa 2016\nLarraitz Zeberio Lekuona 2016 aza 06 Bergara


LGTBIQ+ kolektiboa babesteko aldarria plazaratu du Arartekoak - Deia\nLGTBIQ+ kolektiboa babesteko aldarria plazaratu du Arartekoak\n– u. gonzalez 27.06.2020 | 00:34\nLGTBIQ+ Harrotasunaren Eguna bihar ospatzen da. Argazkia: B. Guerrero\nBilbo – Bihar ospatuko den LGTBIQ+ Harrotasunaren Egunarekin bat, gizartea sentsibilizatzeko, eta, pertsonak sexu orientazioagatik edo izaera afektiboarengatik baztertzearen aurkako neurriak indar-tzeko eskaera egin du Arartekoak, kolektibo horren aurkako "gorrotoaren diskurtsoak" bere horretan jarraitzen duela azpimarratuz.\nKoronabirusak eragindako osasun-krisiaren ondorioz, aurten ez da kalean "harrotasunaren aldeko festa" ospatzeko aukerarik egongo. Hori bai, Arartekoak gogorarazi duenez, "beharrezkoa da gogora-tzea pertsona guztiek euren sexu-orientazioa askatasunez garatzeko eta beren genero-identitatea osoki bizitzeko eskubidea, horregatik jazarriak izan gabe". Eta ez hori bakarrik. "Hainbat arrazoirengatik sexu-orientazioari zein genero-identitateari buruz ezarritako kanonak betetzen ez dituzten pertsonek, oraindik ere zailtasun handiak dituzte askatasunez bizitzeko lanean, kalean edota familia-harremanetan", gehitu du.\nOinarrizko Eskubideen Europako Agentziak pasa den maiatzean argitratutako inkestaren arabera, 2012tik Europan "ez da ia hobekun-tzarik egon" esparru honetan, Espainian hainbat parametroren kasuan datuak badira ere. "Horrek erakusten du gure gizartea aniztasun afektibo sexualarekin gero eta solidariagoa eta ulerberagoa dela", adierazi du Arartekoak.\nHori bai, herriaren defendatzaileak bidean aurrera egin ahal izateko, euskal botere publikoek lanean jarraitzea duen garrantzia aldarrikatu du: "Gure legedian hainbat arau jasota badaude ere, pertsona guztien berdintasun erreal eta eraginkorraren aurka dauden oztopoak erabat ezaba-tzeko, arlo horretan sakontzen jarraitu behar dugu".\nErkoreka y Darias reactivan con tres traspasos el cumplimiento del Estatuto.


Iritsi da Osasunak zelaian hitz egiteko ordua\nNafarrek Valentziaren aurka jokatuko dute gaur, Sadarren, 20:45ean. Kinka larrian daude bi taldeak. Petar Vasiljevicen lehen partida izango da aulkian.\nAthletic\t2. Bartzelona\t1\nIntentsitatea eta biziraupena\nAthleticek gol baten aldeari eutsi beharko dio Kopako final-zortzirenetako itzulikoan. Bederatzirekin amaitu dute lehia zuri-gorriek\nLangfordi begira daude\nBaskoniak Unics Kazanen aurka jokatuko du gaur Buesa Arenan, Euroligako 16. jardunaldian. Bigarren itzuliko lehen partida da\nBaskonia\t77. Real Madril\t62\nBaskoniak 62 puntura mugatu du Real Madrilen erasoko uzta, eta garaipen handia lortu du. Kopa jokatzeko sailkatuta daude arabarrak\nJardunaldi bakarra falta da Espainiako Lehen Mailako lehen itzulia amaitzeko, eta nahi baino gehiago sufritzen ari dira Athletic, Reala eta Oiartzun. Orain arte izandako arazoak onartu dituzte hiru entrenatzaileek, baina denboraldi hasierako helburuak gauzatu ditzaketela sinetsita daude.\nLuis Mari Elustondo. Euskadiko Futbol Federazioko presidentea\n«Hurrengo lau urtekoan ezusteko pozgarriren bat emango dugu; ziur nago»\nAurten nahi baino gehiago kostatu zaie Gabonetako partidarako aurkaria lotzea, baina Tunisia «goi mailako taldea» dela azaldu du bilbotarrak. FIFAren egun ofizialetan jokatzeko erronka dauka etorkizun hurbilean. «Eta lortuko dugu».\nEuskal selekzioak Tunisia izango du aurkari gaur San Mamesen\nLuis Mari Elustondo: "FIFAren egun ofizialetan jokatzea falta zaigu"\nTunisiaren aurkako partida jokatuko du bihar Euskal Selekzioak San Mamesen. FIFAren egutegi ofizialetik kanpo jokatuko du selekzioak aurten ere, baina horregatik, Gabonetako partida ez dagoela soberan uste du Luis Mari Elustondo Euskadiko Futbol Federazioko presidenteak. Nolanahi ere, erronka egutegi ofizialetan jokatzea dela dio.\nEz pentsatzea onena\nKanaria Handian partida kaskarra jokatu eta 48 ordura Euroligako lehia garrantzitsua dauka gaur Baskoniak, etxean, Maccabiren aurka\nKanaria Handia\t74. Baskonia\t61\nJokatu ordez, jolasean\nHistoriako lehen laurdenik kaskarrenetakoa jokatu ondoren (22-6) erreakzionatu arren, Baskoniak 74-61 galdu du Kanaria Handietan


Herriko merkataritzan euskararen erabilera sustatuko du Getxok - Deia\ndeia.eus 01.04.2021 | 15:16\nGETXO. Udalerriko merkataritzan erabilera sustatzeko kanpaina berri bat jarriko du martxan Getxok, 'Kaishop!' izenekoa. Kanpainak 'Kaishop!, zer gura dozu? Erosi euskaraz Getxon' leloa eramango du.\nKanpaina aurreko bi urteotan Alkarbide, Euskara Zerbitzuen bilgunearen eta Bizkaiko Foru Aldundiaren laguntzarekin jarri zen abian. "Herriko establezimenduei bultzada emateaz gain, euskarak tokiko jardueran duen garrantzia aitortu nahi da, euskara kalitatezko gehigarri gisa ulertuta, tratu pertsonal hurbilean, kalitatezko produktuak udalerrian erosi ahal izatea ekartzeaz gain.\nIzan ere, Kaishop, kontsumitzaileen kontzientzian eragiteko jaio zen, multinazional askok burutzen duten kontsumo masiboari eta online plataformek gure herriko dendetan duten inpaktuari buruzko hausnarketa ere bideratu nahi duelako, inoiz baino gehiago behar dituztelako dendek eta tabernek haien bezeroak. Horregatik, dendak eta tabernak, eta euskaraz artatuak izan nahi duten getxotarrak harremanetan jarri nahi ditugu. Gainera, gazteengana joko dugu bereziki, etorkizunerako oso garrantzitsuak direla uste dugulako", nabarmendu du Irantzu Uriarte, Euskara zinegotziak.\nUne honetan Getxon 25.000 bat lagunek erabil dezakete euskara eta 235 establezimendu baino gehiago dira ELS, Euskararen Laguna Saltokien sareko kide, herritarrei bere egunerokotasunean euskara erabiltzeko gonbidatzen dituena. Horiek udal webgunean dagoen mapan ikus daitezke.\nLehenengo jarduera, Kaishop Getxo Tik-Tok lehiaketa izango da, pertsona gazteentzat, online edo saltoki handietan erosi ohi dutenak izanda, tokiko merkataritza erakartze aldera. Horretarako, erronka bat proposatzen zaie gazteei, hain zuzen ere, Euskararen Laguna Saltokien sareko hainbat kidek, letra eta koreografiarekin, prestatutako eta sare sozialetan zabaldutako bideoa imitatzea (Tik-Tok, Reels edo antzekoa aplikazioa erabiliz) eta horixe sare sozialetan partekatzea @Kaishopeus etiketatuz #ErosiEuskarazGetxon traola erabiliz.\nGazteek bakarka edo taldeka hartu ahal izango dute parte lehiaketan, datorren apirilaren 18ra arte. Lan onenentzat 100€ko 3 txartel banatuko dira, Euskararen Laguna Saltokien sareko dendetan gastatzeko. Saltoki bakoiztean gehienez 50€ gastatu ahal izango dute. Lehiaketaren oinarriak https://www.getxo.eus/eu/euskara/noticias/340 web gunean daude ikusgai.\nBestalde, apirilaren 19tik maiatzaren 2ra, Erosi euskaraz Getxon lelopean, Euskararen Laguna Saltokien sareko kideak animatuko dituzte Euskaraldiaren rolak berriz hartzeko eta hori txaparen bidez agerian erakusteko. Horrekin, herritarrak euskaraz erostera animatu nahi ditu Udalak, eta euskaraz erosten duten bezeroei oihalezko poltsa bat oparituko diete dendariek. 2.000 bat poltsa banatuko dira.\nAzkenik, maiatzaren 6tik 16ra, gimkana bat egingo da Euskararen Lagun diren saltokiak ezagutze aldera. Joko horretan parte-hartzaileak ELS sareko establezimenduetatik pasatu beharko dira eta ibilbide batzuk osatu beharko dituzte, hainbat froga eginez. Parte hartzaileen artean sariak zozketatuko dira.


"Txus Martinek 5 urte eman ditu gela txikietan isolatuta zaratarekin, atsedena eragozteko" - Aiaraldea.eus\n"Txus Martinek 5 urte eman ditu gela txikietan isolatuta zaratarekin, atsedena eragozteko"\nAitor Aspuru Saez 2012-03-26 13:43 Arrankudiaga-Zollo\nJOSEBA MARTIN (Santurtzi, 1961) Arrankudiagan bizi da duela urte asko. Bere anaia Txus Martin Euskal Preso Politikoa da. Borroka gogor bat abiarazi dute Txusen senide eta lagunek, bere osasun egoera dela eta, kalera atera dezaten.\nKanpaina bat abiatu da Txus Martin, Euskal Preso Politikoaren askatasuna eskatzeko. Zein da bere egoera?\nTxusek 10 urte daramatza kartzelan: 8, estatu frantseseko hainbat kartzelatan, estatu espainiarrari entregatu arte. Orain, Arabako Zaballako kartzelan dago, eta gaixotasun psikiko larria dauka, nahaste eskizo-afektiboa.\nGaixotasun honen lehen sintoma antsietatea izan zen, eta kartzeletan eta lekualdaketetan jasotako tratuaren ondorioa da. Datu garrantzitsu bat: 5 urte eman ditu gela txikietan isolatuta, etengabeko zaratarekin, atsedena hartzea eragozteko. Isolamendu horren beste ondorio bat izan da ez duela harremanik izan ez beste preso politiko batzuekin, ezta preso arruntekin ere.\nHorri guztiari gehitu behar zaio kartzela batetik bestera eramaten zutenean edo epaiketetara edo epailearen errekerimenduetara eramaten zutenean, burua estalita eramaten zutela, belarrietan kaskoak jartzen zizkiotela eta eskuak eta oinak lotu egiten zizkiotela. Frantziako estatuko kartzeletan kondena bete zuen azken uneetan, bere buruaz beste egiten saiatu zen. Orain, bere osasun egoerak txarrera egin du, eta iritzi orokorra da gero eta txarragoa dela.\nBi urtetan, bere konfiantzazko psikologoa hirutan baino ezin izan da egon Txusekin, eta bisitetako batean baldintzak oso txarrak izan dira, kartzelako psikologoa aurrean egon baitzen, eta horrela ia ezinezkoa da bere osasun egoeraren diagnostiko zehatza egitea. Duela bi astera arte, ez da lortu eskaner bat egiteko baimena. Eskanerrak lesio edo kalte zerebralak baztertzeko aukera emango du.\nEuskal Preso Politiko ugari daude gaixorik, gure eskualdean Jose Angel Biguriren kasua daukagu ere. Argi dago adibide guztiak oso zailak dira konponbide bat bilatzeko momentuan. Gaixotasun psikiko baten diagnostikoak gartzelatik ateratzea zailago egiten du? Zein izan da erakunde publikoen jarrera orain arte?\nTxusek daukan gaixotasunaren antzekoak dituen preso baten arazoa da kartzelak ez duela inolako neurririk hartzen, pastillak ematearena ez bada, eta pastilla horien helburu bakarra da presoak arazoak sortzea eragoztea eta presoak bere buruaz beste egitea ekiditea.\nHau da, Txus urduriago dagoela uste badute, kartzelakoentzat dosia igotzea da konponbidea. Horren ondorioz, ia egun osoa lasaigarrien eraginpean dago, oroimen-galerak ditu, denbora guztian etzanda edo lotan egon nahi du, eta bisitetara desorientatuta irteten da. Eta, hain zuzen ere, kartzelan “arazo falta” hori “hobekuntzatzat” hartzen dute.\nBaina kartzelaren teoria horrek badauka kontraesan handi bat: “hobekuntza” horrek ez du eragiten Txusek aplikatutako daukan protokolo berezia etetea. Bere buruaz beste egitea ekiditeko da protokolo hori, eta beti dago beste preso batekin. Arartekoari azaldu diogu gaia, baina berak esan zigun ezin duela ezer egin, gaia Madrilen ardurapekoak dela.\nBeste maila batean, nabarmentzekoa da hainbat herritan (Arrankudiaga, Basauri, Galdakao) Espainiako gobernuari legea aplikatzeko eta Txus aske uzteko eskatzeko mozioak onartu direla. Badakigu beste herri batzuetan ere aztertuko dutela eta, datuen arabera, adostasun zabal batekin onartuko dira: Zeberio, Arrigorriaga, Arakaldo edo Urduña.\nPasa den astean egindako kanpaina beste kanpaina zabal baten barruan kokatzen da. Zeintzuk izan dira egindako ekimenak eta zeintzuk hurrengo urratsak?\nNik ez nuke esango kanpaina, areagotzen joan den lan iraunkorra baizik. Talde bat sortu zen Basaurin, eta talde horrek kasuaren berri eman zuen, harremanetan jarri zen hainbat eragileekin eta propaganda lana egin zuen.\nHorren ondorioz, herri askotan taldeak sortu dira, gaixorik dauden Txus, Biguri eta beste presoen kasuez gain, preso politikoen egoera ezagutzera emateko lan egiten dutenak. Ezin dizut esan datu zehatzik, baina manifestazio, kontzentrazio, prentsaurreko… ugari egin dira. Milaka informazio-orri ere banatu dira, kartelak jarri, harreman-bilera ugari erakunde sozialekin, politikoekin, sindikalekin…\nHurrengo urratsak? Nire ustez, funtsezkoa da egun lan dinamika eta, beste aukera batzuk baztertu gabe, dinamika horrek eragin dezake bidegabekeria alde batera uztea eta Txus aske geratzea, daukan gaixotasuna baldintza egokietan eta behar dituen bitartekoekin tratatzeko. Dinamika hori, gainera, gero eta jende gehiago erakartzen ari da Txus aske uzteko eskakizunera.\nNola sentitzen zarete senideak, babestuta sentitzen zarete?\nNiretzat, hau da galderarik zailena. Eta ez da hala ez daukadalako argi sentitzen dudana, esker oneko sentimendu hauek, jendeak helarazten dizkigun ilusio, animo sentimendu guztiak adieraztea zaila delako baizik.\nEgia da une zailak direla guretzat, Txusen egoerari buruzko berriak ez direlako optimismoa eragiteko modukoak, baina egia da gauza txikiek (irribarre egiten ikustea, edo bisita batean “bizkortuago” ikustea) animatu egiten gaituztela. Hala ere, zalantzarik gabe, lagungarriena aurrera egiteko hainbeste jenderen babesa jasotzea da.\nHorregatik, elkarrizketatxo hau amaitzeko eskerrak eman nahi dizkiet, familia osoaren izenean, Txusek bizi duen oinazeari amaiera emateko esfortzuak eta sakrifizioak egiten ari diren pertsona guztiei, bakoitzak bere neurrian egindako ekarpenarekin, elkartasunaren benetako esanahia helarazten baitiote zuzenean familiari. Eskerrik asko zuei ere.\nAtxeta jendez beterik egon da asteburuan jaiei esker


Botín Zentroaren (Santander), Chillida Lekuren (Hernani, Gipuzkoa) eta Bilboko Arte Ederren Museoaren arteko lankidetza-hitzarmena\n19|12|19 Botín Zentroaren (Santander), Chillida Lekuren (Hernani, Gipuzkoa) eta Bilboko Arte Ederren Museoaren arteko lankidetza-hitzarmena\nBotín Zentroak, Chillida Lekuk eta Bilboko Arte Ederren Museoak akordio bat sinatu dute gaur, hiruren arteko sinergiak sortzeko asmoz, halakoek gizartearen zerbitzura dauden jarduera kulturalen sustapenean lagunduko baitute. Akordioa indarrean egongo da bihartik, abenduaren 20tik, aurrera, eta asmo hauek ditu: hiru museoetako bisitetan laguntzea eta hiruren programazioak ezagutaraztea. Urtebeteko iraupena izango du, eta, aldeek kontrakorik erabaki ezean, automatikoki luzatuko da, epe berdinetan.\n2017an ireki zen Botín Zentroa, eta artearen esparruari ikuspegi berritzailea eman nahi dion arte-zentroa da. Misio sozial hau du: artearen bitartez, publiko guztien sormena sustatzea, garapen eta aberastasun ekonomikoa, kulturala eta soziala ekarriko baitu. Bestalde, ia bi hamarkadako ibilbidea duen Chillida Leku museoak euskal artista nazioartekoenaren memoria bizia irudikatzen du, eta, bere jardueren bitartez, Eduardo Chillidaren ondare artistikoa hedatzeko aliantzak eta elkarlanerako proiektuak bilatzen ditu. Azkenik, Bilboko Arte Ederren Museoa ehun urtetik gora dituen erakundea da, eta bere sorburuan erakundeen eta herritarren arteko elkarlana egon zen, artelanen bilduma esanguratsu bat sortzeko eta aktiboki parte hartzeko gizartea hezten eta balio kulturalak proiektatzen.\nHiru kultur zentro dira, beraz, eta jatorriaren, garapen historikoaren eta bakoitzaren ondarearen arabera posizio desberdina badute ere, ikuspegi estrategiko bat dute hirurek, sarean lan egitea eta ekosistema artistikoa sortzea baitu oinarrian hiruren ikuspegi estrategikoak. Hurbiltasun geografikoak indartzen duen nahi horrek balio positiboak eman diezazkieke gaur egun arte plastikoen alorrean lan egiten duten museoek eta kultur zentroek dituzten erronka berriei aurre egiteko.\nHelburu horrexekin gauzatu da Botín Zentroaren, Chillida Lekuren eta Bilboko Arte Ederren Museoaren akordioa, eta museoen kudeaketari dagozkion hiru arlo zehatzetan gauzatuko da: tarifen politikan, bazkideentzako onuretan eta jardueren berri emateko komunikazioaren alorrean.\n1.- Tarifen hobariak\nHiru zentroen akordioan jasota dago museo bakoitzak ezarritako sarrera orokorrean % 20ko deskontua aplikatzea.\nSarreraren prezioan hobari hori izateko, bisitariek frogatu beharko dute aurrez gainerako bi instituzioetako bat bisitatu izana, leihatilan bisita horretako sarrera erakutsiz.\nDeskontua berehala aplikatuko da, sarrera eta museo bakoitzeko behin. Ezin izango da beste sustapen batzuekin batera erabili.\n"Comme des Garçons" hitzaldia Ezohiko irekiera. abenduaren 24a eta 31 (astearteak) eta museoa handitzeko proiektuaren maketaren erakusketa


“Gure lanetan egunerokotasunean eragiten diguten gaiak jorratzen ditugu”\n‘Zutik!’ filma Animazioko Film Onenaren Goya sarirako hautagaia da. Eskuzabaltasuna, adiskidetasuna eta naturaren defentsa sustatu nahi dituen lana da, familiei zuzendua. Egoitz Rodríguez ekoizleak koprodukzio hau aurrera eramateko aurkitu dituzten zailtasunak azaldu dizkigu.\nZineuskadi: Zorionak! Izendapena espero zenuten?\nEgoitz: Esperantza bagenuen. Izan ere, pandemiaren urtean soilik film bakarra hautatu zuten gure sailean: ‘La gallina Turuleca’. Oraingoan lau dira, baina ez dakigu zenbat aurkeztu diren hautagaitzara. Goya sarietarako izendatzen diren filmak espainiar nazionalitatea izan behar dute, hau da, produkzioaren ehuneko ia guztia bertan egina izan behar du, eta, beraz, ez daude irizpide hori betetzen duten hainbeste lan.\nZineuskadi: Beste filmak ikusteko astirik izan al duzu?\nEgoitz: Gainetik begiratu ditut guztiak, ‘Valentina’ izan ezik. Nire ustez dena nahiko zabalik dago, ez dago faborito nagusirik, ez dagoelako pisu handia duen superprodukziorik. Egia esan, esperantza badugu eta, nola ez, baita ilusioa ere.\nZineuskadi: Lana ezagutzen ez duenarentzat, zer da ‘Zutik!’? Zer kontatzen digu?\nEgoitz: Ingurumenean oinarritzen den filma da eta bederatzi urtetik beherako haurrei zuzenduta dago, batik bat, baina familian ikusteko oso egokia da.\nZineuskadi: Nazioartean koprodukzitzeko bazkideak topatzea zaila izan al da?\nEgoitz: Hori beti da zaila. Merkatuetara ideia on batekin eta hainbat diseinurekin agertzen gara; batzuetan animazio txiki bat edo teaser bat eramateko aukera ere izaten dugu. Baina ez gara joaten daukagun produktua saltzera, baizik eta koproduktoreak lortzera. Ekoizleen arreta erakarri behar dugu eta inbertsioaren inguruan bat datozela eta lantalde bezala bateragarriak garela egiaztatu behar dugu. Animaziorako milaka software daude, adibidez, eta gure lan sistemak uztartu daitezkeela ikusi beharko dugu, baita egutegi aldetik ere adostasun batera irits… Hori guztia lortzea oso zaila da.\nZineuskadi: Nola eragin izan dizue pandemiak?\nEgoitz: Nazioarteko koprodukzioa izanik lan asko telelanean egiten da, baina egia da ere prozesu batzuk aurrez aurre gauzatzen direla. Adibide gisa, filmaren azken etalonajean aldaketak egin behar izan ditugu. Prozesu guztia Mexikon egin da, baina azken looka definitzeko beharrezkoa da bai zuzendaria bai arte zuzendaria bertan egotea, eta hori ezin izan dugunez han egin, hona ekarri behar izan dugu. Guretzako arazo handia izan da, lan hori beste koproduktore batek egitea aurreikusita baitzegoen.\nZineuskadi: Baleukon zein beste lan dituzue esku artean?\nEgoitz: Pelikula bukatu eta gutxira iratxoak protagonista dituen YouTubeko bi kanal abiarazi genituen, Gookapi eta Gookapi Euskaraz izenekoak. Bertan, protagonisten istorio interaktiboak eta bestelako materialak partekatzen ditugu. Kanalaren sorrera aurtengo Durangoko Azokan iragarri genuen eta ordutik martxan dago. Gure asmoa da bi kanal horiek mantentzea, kontzeptua mantentzea, eta animazioan espezializatutako OTT txiki bat sortzea bi hizkuntzetan.


ARIMEN GAUERAKO KALABAZAK ETA MOZORROAK PRESTATU GENITUEN ATZO - Mintzalaguna Hondarribia\nMintzalaguna Hondarribia | 2018-10-31 11:02\nAnimen gauaren euskal ospakizunean inauterietan bezala, mozorroaren helburu nagusia, gure burua ezkutatzea zen, inork ez ezagutzea, eta horretarako oihal eta trapu zaharrak erabiltzen ziren. Mozorrotu eta etxez-etze aritzen ziren kantuan eta jakiak, dirua edo goxokiak biltzen. Haurrek eta helduek inguruko baratzeetan lapurtzen zituzten kalabaza eta arbiak (nekazari askok bertan uzten zituzten ale batzuk, nahitara, haurrek eraman zitzaten). Kalabaza horiek hustu, buruhezur forma eman, eta kandela bat jarrita bide bazterretan edo zuhaitz zein toki garaietan uzten zituzten edo soinean eramaten zituzten.\nAtzokoan beraz, dena prest utzi genuen gaurko, Kalabazak hustu genituen eta mozorroak egin genituen. Emaitzarekin pozik eta harro eraman zuen bakoitzak bere kalabaza eta mozorroa. Gaur non jarriko ote dituzte? bat edo beste ikusiko dugu agian. eta beraietako norbaietk agian eskatuko digu gaztaina edo goxokiren bat.\nXanduli, manduli, kikirriki...eman gaztainak guri!


Zer irakurtzen dute irakasleek? – Lauaxeta Ikastola\nLiburu-apalategi bat norena den jakiteko gai izango zinateke, bere argazkia ikusita bakarrik? Erronka hori planteatu diegu DBHko 3. eta 4. mailako eta baita Bagtxilergoko ikasleei, liburuaren eguna dela eta.\n“Teacher shelfie” jarduerarekin, selfie berezi samar bat dute oraingo honetan, irakasleen liburu-apalategiarena hain zuzen ere. Asmatuko ote zeinena?\nAurreko albisteaNormaltasunaren bideanHurrengo albisteaZure seme/alabak obeditzea nahi duzu?


Ahozkotasuna indartu guran, ipuin maratoia egingo dute Saguganbaran - Durango - Anboto.org\nAhozkotasuna indartu guran, ipuin maratoia egingo dute Saguganbaran\nAnboto 2018-12-04 09:00\nKulturaren transmisioan berezko garrantzia du ahozkotasunak. Kulturarekiko edo literaturarekiko interesa irakurriz bakarrik ez, ahoz ere transmititzen da. Bada, hori indartzeko eta nabarmentzeko, ipuin maratoia antolatu dute, lehenengoz, Saguganbaran. Abenduaren 9an, bost ipuin kontalari egongo dira: Lur Korta, Dorleta Kortazar, Maite Franco, Mireia Delgado eta Aitor Martinez Vinagret.\nEuskal Herriko herrietan ipuinak kontatzen dabiltzan bost lagun horien ahotan, ipuinek bizia hartuko dute. "Ipuin kontalariek ez dute libururik argitaratzen askotan, ez dute lekurik izan gurean orain arte. Hala ere, haur literaturari ekarpen bat egiten diotela ulertuta, eurek ere leku bat izatea gura izan dugu", dio Itsaso Gangoitiak, Saguganbarako arduradunak.\nPoropopoesia tailerragaz zabalduko ditu ateak Saguganbarak abenduaren 5ean, Ikasleen Egunean. Saroa Bikandik eta Peru Magdalenak gidatuta, askotariko autoreak eta poesiak ezagutuko dituzte 10-12 urte arteko gaztetxoek. Legutiotik eta Karrantzatik talde bi etorriko dira, eta, jolasa erabilita, poesia idatzi eta landuko dute. Haur eta gazteen irakurzaletasuna sustatu, eta poesiarekiko plazerra ezagutzea eta bizitzea da helburua.\nAdin tarte horretako gazteengana heltzea zaila izaten da eta Ikasle Eguna horretarako aproposa dela uste du Gangoitiak. "Literaturaren eta musikaren bidez, zaila egiten zaigu 10-13 adin tarte horretara heltzea. Saguganbara oso umeentzat ikusten dute, eta beste guneetan ere zaila egiten zaie eurentzako moduko zerbait topatzea", gaineratu du. "Gazte horiengana nola heldu, horixe da gune guztion eta Gerediagaren kezka. Ikasle Egunak aukera ematen digu gazteak Azokara etor daitezen", amaitu du.\nSormena eta irakurzaletasuna sustatzeko bestelako tailerrak ere antolatu dituzte: Bertso jasa bat-bateko jolasa, Liburu bat munduan eta Liburu Baby Kluba edo esperimentatzeko Kimika laborategia. Bestalde, Bizipoza elkartearen eskutik Keinu bakoitza opari bikoitza gabon postal sormen tailerra ere egongo da. Irria (Irrien Lagunak) antzezlana eta Loa (Karrika) ipuin antzeztuak osatuko dute eskaintza, besteak beste.


Egongela etxearen aurrealde guztian zehar zabaltzen zen. Sabai baxua zeukan, habeak trabesean, eta hormak marroiz pintatuak. Tapiz zerrendak horma guztietan eskegita zeuden. Baziren apalategi txikiak, denak liburuz beteak. Lurrean larrosantzeko tapiz lodia zegoen, pantaila berde zurbileko bi lanpara hankadunek argi apur bat ematen ziotelarik. Tapizaren erdian idazmahai handia kokatuta zeukaten, hanka laburrekoa, bai eta aulki beltza ere, satenezko kuxin horia eta guzti. Liburu mordoa ageri zen idazmahaiaren gainean.\nHormaren aldean zegoen oholtza modukoan tokazko aulki besodun bat ikusi nuen, bizkarralde handikoa. Neska beltzaran bat aulkian eserita zegoen, soinean txal listadun gorria zuela.\nNeska artez eserita zegoen, eskuak aulkiaren besoetan, belaunak elkarren kontra bilduta, gorputza tente eta zurrun, kokotsa zuzen. Begiak zabal-zabalik zituen, izuturik, eta ez zitzaizkion betseinak nabaritzen.\nBazirudien ez zela ohartzen zer gertatzen ari zen, baina ez zuen konortea galdutakoaren itxurarik. Bestelako itxura zeukan, gauza garrantzitsuren bat egiten ari bailitzan eta zeregin hartan buru-belarri bailegoen.\nHortz arteko irriñoa irten zitzaion ahotik, baina ez zuen aurpegikera aldatu ez eta ezpainak mugitu ere. Zirudienez, ez ninduen ikusi.\nJadezko eraztun luze parea zerabilen eta gainontzekoan, biluzgorri zegoen.\nBegiak neskarengandik aldendu eta gelaren bestaldean tinkatu nituen.\nSteiner hortzez gora zetzan lurrean, tapiz larrosaren ertzean bertan, totem itxurako zutabetxo katen aurrean. Totemak aho biribila zeukan eta handik kamera baten lenteak agertzen ziren. Lenteak tekazko aulkian eserita zegoen neskari begira zeuden, nonbait.\nLurrean flash lanpara bat zegoen eta ondoan Steinerren esku luzatua, setazko mauka laxotik irtena. Flasharen kordoia totemaren atzealderaino heltzen zen.\nSteinerrek feltrozko zola zuri lodiko espartin txinatarrak zituen jantzita. Beheko aldean satenezko pijama beltza zeukan eta goiko aldean jaka txinatar brodatua. Jakaren aurrealdea nahikoa odoleztatuta zeukan. Steinerren kristalezko begia dir-dirka ari zen. Gizonak ez zeukan gauza biziagorik inguruan. Lehenengo begiratu batean, hiru tiroek bete-betean asmatu zuten.\nFlash-lanpararen argia, horixe ikusi nuen etxetik argi izpi hura lehenago jaulki zenean, eta era berean, flasharen ondorioz neska drogatu eta biluziak egin zuen garrasi-irriño urduria aditu ere. Hiru tiroak beste baten burutazioa izan ziren, gertakizunak bere erara zuzentzeko modua. Ziurrenik, atzealdeko eskaileretan behera antxintxika joan zen lagunaren burutazioa.\nHaren jokaera ulertu nuen. Honenbestez, bururatu zitzaidan oso egokia izango zela aurreko atea ixtea eta katea txikiaz lotzea. Izan ere, sarraila apurtu egin nuen indarrez sartu nintzenean.\nPare bat edalontzi luze, more kolorekoak, laka gorrizko azpil baten gainean ageri ziren idazmahaiaren txokoan. Halaber, botilatzar biribil bat, barruan halako likido marroixka zeukana. Edalontziei eter eta laudano usaina zerien: artean ere halako nahasketa dastatu gabea nintzen, baina hau nahikoa ondo zihoakion eszenari.\nGelaren txoko batean aurkitu nituen neskaren arropak dibanean utziak. Hasteko, mauka luzeko jantzi marroia jaso eta neskarengana itzuli nintzen. Neskari ere eter usaina zerion, urrutitik igertzen zitzaion.\nArtean ere hortz arteko irriñoa egiten ari zen, eta adur pixka bat zerion kokospean. Zaplastekoa eman nion aurpegian, aukeran xuabea. Ez nuen trantzetik aterarazi nahi, hau edonolakoa izanda ere, oihu-garrasika hasiko ote zitzaidan beldurrez.\n«Tira» esan nion argi mintzatuz. «Izan gaitezen zintzoak. Jantzi gaitezen».\nHauxe esan zuen: «Zoaz... piku... tara» baina ez nion inolako zirrararik sumatu hori esatean.\nZaplasteko gehiago eman nion. Ez zion axola zaplastekoengatik, eta honenbestez, arropak hartu eta neska janzteari ekin nion.\nEz zion axola jantziagatik ere. Besoak jasoarazten utzi zidan, baina hatzak zabalik utzi zituen, oso gauza polita irudituko bailitzaion. Lan dexente eragin zidan maukak ondo egokitzeko. Noizbait jantzia ezarri nion. Galtzerdiak ipini nizkion, baita zapatak ere, eta gero zutiarazi egin nuen.\n«Goazen paseotxoa egitera» esan nion. «Goazen paseotxo polita egitera».\nHandik ibili ginen. Batzuetan neskaren eraztunek bularrean jotzen ninduten eta beste batzuetan balleteko dantzari parea ematen genuen hanka biak lurrean zabalduta. Harat honat ibili ginen Steinerren gorpuaren inguruan. Neskak ez zion jaramonik egin Steinerri, ezta gizonaren kristalezko begi distiratsuari ere.\nNeskari libertigarria iruditu zitzaion ibili ezinean egotea eta halako zerbait aipatzen saiatu zen, baina hitzak murduskatu baino ez zituen egiten. Dibanean etzanda utzi nuen, eta bitartean haren barne arropak moltsotu eta gabardinaren poltsiko handian gorde nituen. Neskaren poltsa beste poltsikoan sartu nuen. Honen ondoren, Steinerren idazmahaira hurbildu eta koadernotxo urdin bat aurkitu nuen. Klabez idatzita zegoen eta interesgarria zirudien. Hura ere poltsikoan sartu nuen.\nOrduan totemeko kameraren atzealdea irekitzen saiatu nintzen argazkiaren negatiboa ateratzeko, baina ez nuen asmatu herstailua berehala irekitzen. Ordurako, urduri nengoen eta iruditu zitzaidan atxakia hobea asma nezakeela berriz ere negatiboaren bila etorri eta poliziarekin topo eginez gero, ezen ez momentu hartan harrapatzen baninduten.\nNeskarengana itzuli eta zira ezarri nion. Inguruan begiratu nuen ea neskak beste edozer utzia zeukan etxean, gero hatz-aztarna piloa ezabatu, ziurrenik hainbeste egin ez banuen ere, eta Dravec andereñoak hor nonbait egindako batzuk ere garbitzen ibili nintzen. Ondoren atea ireki eta lanpara biak itzali nituen.\nEzkerreko besoaz inguratu nuen Carmen eta danbalaka irten ginen euritara haren Packardean sartzeko. Ez nuen oso gogoko neure autoa han utzi behar izatea, baina hala egin behar izan nuen. Packardeko giltzak autoan zeuden eta berehala aldapan behera labaindu ginen.\nLucerne Avenuerako bidean hauxe baino ez zen gertatu: Carmenek hitzak murdukatzeari eta barre ergela egiteari utzi zion, eta zurrungaka hasi zen. Ezin izan nuen neskaren burua sorbalda gainetik kendu. Ez zen nolanahiko lana aztal gainetik kentzea ere. Astiro samar gidatu behar izan nuen, eta, nolanahi ere, bide luzea egin behar nuen mendebalderantz abiatuz hiriaren mugak zeharkatu arte.\nDravectarren etxea adreiluzko etxe handi eta klasikoa zen. Lur zabalak zituen eta hesia inguruan. Autoetarako sarrera grisaskan sartu, pare bat ate burdinezkotik zehar igaro, aldapan gora igo, lorategi eta zelaiak atzean utziz, eta hantxe zen etxe aurreko atetzarra, berunezko panel meharrak albo bietara. Argi motela zegoen panelen atzean, etxean jende gutxi bailegoen.\nCarmenen burua zokoratu eta haren gauzak aulkian baztertutakoan, autotik irten nintzen.\nAndrezko batek ireki zuen atea eta esan zuen Dravec jauna ez zegoela etxean, ez zekiela non zebilen. Hiribarnean, hor nonbait. Emakumeak aurpegi atsegina zeukan, luze-horixka, sudur luzea, batere kokotsik gahea, eta begi handi urtsuak. Zaldi eder eta zaharra zirudien, urte askotan lanean ibili ondoren bazka jaten ipinitakoa, eta ageri zuen Carmeni lagunduko ziola.\nPackarda seinalatu eta hauxe esan nion marmarka: «Hobe ohera eramaten baduzu. Zorionez, ez dute gartzelan sartu —halako tresna gainean zeukala, hortik ibiltzea ere».\nEmakumeak irribarre tristea egin zidan, eta nik handik alde egin nuen.\nBost etxalde zeharkatu behar izan nituen euritan, harik eta apartamendu-etxe bat topatu eta bertako sarrerako telefonoa erabili nuen arte. Honen ondoren beste hogeita bost minutuz itxaron behar izan nuen taxia heldu arte. Itxaroten ari nintzela, kezkatzen hasi nintzen zerbait erdi eginda utzi nuela eta.\nArtean ere Steinerren kameraren negatiboa eskuratu behar nuen.


Gazteluko lau zinegotzi ohiak errugabetzat jo ditu Gipuzkoako auzitegiak - Gaztelu - Tolosaldeko ataria\nGazteluko lau zinegotzi ohiak errugabetzat jo ditu Gipuzkoako auzitegiak\nTolosaldeko Ataria 2019-03-15 13:30\nGazteluko herritarrek babesa eman zieten inputatuei 2015ean.\nGazteluko lau zinegotzi ohiak 2012tik zeuden inputatuta prebarikazio urbanistikoagatik. Gipuzkoako auzitegiak absolbitu egin ditu.\nGipuzkoako auzitegiak aditzera eman du, 2012tik inputatuta zeuden Patxi Iturriaga eta Mikel Belloso alkate ohiek, Yoana Mendez eta Aitziber Barandiaran zinegotzi ohiek, Xabier Otaegi idazkariak eta Juan Jose Otegi eraikitzaileak, ez zutela deliturik egin Erbian Errekako proiektuan.\nGazteluko Udaberri taldeak salatu zituen EH Bilduko kide horiek 2012an, eta sei urteko kartzela zigorra eta hamar urteko inhabilitazioa eskatzen zituzten. Udaberrik salatu zuen, irregulartasunak izan zirela enpresa eraikitzailea eta udalaren artean, lursaila erosterako orduan. Audientziak epaian azaldu du, partzelaren esleipena legearen barruan eta prezio egokian egin zela, enpresa eraikitzaileak zentzuzko onura bat izan zezan.


Zerbitzu orokorretako lan poltsa osatuko du Udalak - Azpeitia - uztarria.eus\nZerbitzu orokorretako lan poltsa osatuko du Udalak\nUztarria.eus 2013-03-01 12:52\nAinhoa Beristainek eta Aritz Epeldek eman dituzte lan poltsaren inguruko azalpenak.\nZerbitzu orokorretarako erabilera anitzeko peoien lan poltsa osatuko du. Oposizio-lehiaketa bidez egingo dute hautaketa prozesua, eta bihar hasi eta martxoaren 22ra bitartean eman beharko dute izena udaletxeko harreran.\nAzpeitiko Udalak zerbitzu orokorretarako erabilera anitzeko peoien lan poltsa osatuko du. Oposizio-lehiaketa bidez egingo dute hautaketa prozesua, eta bihar hasi eta martxoaren 22ra bitartean eman beharko dute izena udaletxeko harreran.\nAldi baterako lan kontratuak egingo ditu Udalak, obra edo zerbitzuetarako, eta zortzi zerbitzu hauetan jardun ahal izango dute lan poltsan sartzen direnek: kale garbiketan, udal-eraikuntzen garbiketan, igeltseritzan, iturgintzan, lorezaintzan, pinturan, arotz eta elektrikari laguntzaile lanetan. Aritz Epelde zinegotziak azaldu duenez, "2004an osatu zuten azkenekoz lan poltsa, eta baliogabetuta dago egun".\nIzena emateko gutxieneko titulaziorik ez dute eskatuko, baina lan esperientzia eta ikasketak kontuan hartuko dituzte. Gida-baimena edukitzea beharrezkoa da inskribatzeko. Lan poltsa osatzerako euskara maila neurtzeko ahozko azterketa egingo dute, eta zerbitzu orokorren gaineko azterketa teoriko eta praktikoa ere bai. Momentuan, zerbitzu orokorretan, bi lanpostu hutsik eta beste bi baja daude betetzeko.\nAinhoa Beristain zinegotziak azaldu duenez, "garrantzizko gai asko daude, baina enplegua da garrantzitsuena, eta lehentasuna du enplegua sustatzeak".


Asteburuetako gauak lasaiak eta giro onekoak direla jakinarazi du Udalak — Eibarko Udala\nAsteburuetako gauak lasaiak eta giro onekoak direla jakinarazi du Udalak\nAzkenaldian, istiluak handitu diren sentsazioa dela-eta, Ertzaintzak azken zazpi hilabeteotan garatu diren jarduketen txostena egin du. Bertan ondorioztatu denez, egoera “ez da larria ezta kezkagarria ere”. Udalak, hala ere, ekintza-protokolo bat ezarriko du, Polizia Autonomoarekin batera, segurtasuna indartzeko, “sentikorragoak” kontsideratzen diren zenbait tokietan.\nEibarko Alkate Miguel de los Toyosek honako mezu hau helarazi nahi izan die herritarrei: asteburuetako gauak gure hirian “lasaiak” izaten ari dira eta “delinkuentzia ez da igo”, nahiz eta ingurune ezberdinetatik bidali den mezua izan azken hilabeteotan istiluak handitu egin direla.\nAlkateak azaldu duenez, “azkenaldian, asteburuetan istilu ugari egon diren sentsazioaren aurrean eta Eibar hiri arriskutsuan bihurtzen ari zela”, Udalak Ertzaintzari eskatu zion berriki egindako jarduketen eta atestatuen txosten bat egitea.\nUdalak esku artean daukan txostenak 2016ko uztaila eta aurtengo urtarrila arteko zazpi hilabeteak aintzat hartzen ditu. Denboraldi horretan, Polizia Autonomoaren arabera, Eibarren 29 gorabehera edo istilu erregistratu ziren asteburuetako gauetan: 27 arin eta beste bi larri, Ertzaintzak kalifikatu dituenez. Istilu larriei dagokienez, bata, arma zuri batez egindako erasoa izan zen eta bigarrena, berriz, botilla batekin. Ondorioz, hainbat pertsona zauritu ziren eta horietako kasu batean, erasotzaileak aurrekari penalak zituen.\n“Kalkulu bat eginez, asteburu bakoitzeko istilu bat dago; Ertzaintzak ez du kezkagarritzat jotzen egoera eta antzeko ezaugarriak eta tokiak dituzten beste udalerri batzuekin alderatuta, egoera ez dela larria uste dute”, zehaztu du Miguel de los Toyosek.\nHala ere, Udalak bere lana egin eta kontrola indartuko duela erabaki du. Horretarako, ekintza-protokolo bat ezarriko da Ertzaintzarekin eta Udaltzaingoarekin batera; izan ere, “egia da toki batzuk sentikorragoak izan eta istiluak biltzen ari direla, nahiz eta egoera asko kontrolaezinak izan”.\n“Eibarren, asteburuetako giroa ona da eta ez da aldatu behar, ezta gizarte-alarma sortu behar ere. Edonola ere, neurriak hartuko ditugu, Ertzaintzarekin batera, hiritarren segurtasuna gehitzearen alde lan egiten jarraitzeko”, ondorioztatu du Miguel de los Toyosek.


Udarik gabeko San Martin - Irurtzun - Guaixe.eus\nUdarik gabeko San Martin\nGuaixe 2016-11-15 14:15\nHotza eta euria zutela ospatu zuten irurtzundarrek patroiaren omenezko festa, San Martin. Ostiralean, euriagatik, erraldoi eta buruhandien konpartsa frontoian egin zuen agerraldia. Arratsaldean, Iratxo elkarteak ohikoa den mus txapelketa hartu zuen. Muslari onenak Martin eta Nazario Legarra izan ziren, finalean Ortiz eta Domingo Legarra garaitu baitzituzten. Kontsolazio finalean Amaia eta Onartz Kontxi eta Asensio baino hobeak izan ziren.\nMusika ugari izan zen festetan: ska-punk doinuak, elektronika, plazako dantzaldia baita adar talde baten kontzertua. Ospakizuna igandeko artisau azokarekin osatu zen. Artisauen erdiak irurtzundarrak zituen artisautza feriak jendetza erakarri zuen.\nErraldoi eta buruhandiak San Martinetan\nGuaixe 2016 aza 11 Irurtzun\nSan Martin eguna ospatzen ari dira Irurtzunen gaur. Eguraldia ez dute lagun eta erraldoi eta buruhandien konpartsa frontoian batu ditu irurtzundar ...


Diotenez – Beranduegi\n“Corona” garagardoa ez dela garagardoa demostratu du koronabirusari buruzko ikerketa batek\nDiotenez / Koronabirusa\nCorona edaten duen jendeak beti erakutsi du umore sena.\nKoronabirusak eragin duen izua dela-eta, “Corona” markako garagardoaren salmentak %67 egin du behera mundu osoan, YouGov enpresak egindako ikerketaren arabera. “Datuek ez gaituzte ezustean harrapatu”, azaldu dute zientzialariek. “Harrigarriena da kontsumitzaileak nola ez diren...\nDiotenez / Politikan ez da gauza politikan\nEuropan gogor lanean aritu da Iturgaiz azken urteotan\nCarlos Iturgaizek joan den astean amaitutzat eman zuen bi hamarkada baino gehiagoko ibilbide politikoa, PPk Europako hauteskundeetako zerrendetan nahiko atzean jarri zuela jakin ostean. Albisteak maila berean eragin ditu sorpresa eta tristura euskal gizartean,...\nPazientzia, lagun, pazientzia\nBig Bilbo / Diotenez / Musika\nGorka Urbizu MTVko kontzertura dei eginez.\nLin Ton Taun taldeak komunikatu baten bidez iragarri du epaitegietara eramango dituztela Micro diskoa multinazional batekin publikatzeagatik iraindu zituzten pertsonak. “90eko hamarkadan gu saldutzat jo gintuzten askok txalotu dute orain Berri Txarrakek MTVren kontzertuan...\nAranokoa izan da batukadarik gabeko LGTBIQ+ mobilizazio bakarra\nSexu Askatasunaren Aldeko Nazioarteko Egunean, hamaika zerbitzu eskaintzen duen telebista operadore baten izena hartu duen LGTBIQ+ mugimenduak manifestazio alaitsuak egin zituen bazter guztietan, salbu eta Aranon. Egin, egin zuten kalejira, baina bildutakoek serio demonio...


“Gau Zuria” Bilbon, hiriaren urteurrenarekin bat eginez | Nontzeberri\nHasiera/ESZENA/“Gau Zuria” Bilbon, hiriaren urteurrenarekin bat eginez\n“Gau Zuria” Bilbon, hiriaren urteurrenarekin bat eginez\nBilboko Udalak Gau Zuria antolatu du asteburu honetarako (ekainaren 17an eta 18an) Bilboren fundazioaren 722. Urteurrenarekin bat eginda. Programan, esku-hartze artistikoak ondu dira, “hiri-paisaia aldatzeko, eta Bizkaiko hiriburuko plazak, kaleak eta espazio esanguratsuak berriro apaintzeko”.\nHiriko makina bat lekutan eskulturak, instalazio digital eta interaktiboak, usaintzeko paisaiak, abesbatzen emanaldiak eta formatu handiko joko tradizionalak egingo dira. Eta horiei bi ikuskizun ibiltari gehituko zaizkie, zenbait txokotan zehar, soinuz eta mugimenduz betetzeko.\nInstalazioak 19:30etik 00:30era bisitatu daitezke.\nBilboko Udalaren apustua da bere ekitaldi eta jaialdiek ingurumena geroz eta gehiago errespetatzea. Ildo horretan, Gau Zuriaren edizio honetarako diseinatu den programazioaren bidez, jasangarritasun energetikoa eta argiaren kontsumo arduratsua bultzatzen dira.\nGau Zuria ekimenaren programazio osoa.\n“Udako Ola” programa, Loraldia Kultur Elkartearen eskutik


Gurpiltrek by Kemen (eus): Irun-Ola\nDistantzia: 3,8 km (Joan-etorria)\nDesnibela: 34 m.\nZailtasuna: Erraza. Aldapa xume jarraia duen ibilbidea.\nKontuan hartzekoa: Inguruan jatetxe ugari daude.\n0.00: Ibilbidea Irungo Arbesko Errota kaleko aparkalekutik abiatzen da. Behin bertatik Meakara doan bidegorria hartuko dugu.\n0.05: Aldapa txiki bat igo eta autopista azpitik igarotzen duen bidea jarraituko dugu. Hau errepide albotik doa baina berehala Borda txikiko bidegurutzean eskuinera hartuko dugu. Metro batzuetara ezkerretara jo eta bidegorria hartuko dugu.\n0.25: Bidegorria jarraituta Ola sagardotegira iritsiko gara, gure helmuga.\nNorabide-barra erabiltzen dutenentzat denbora 23 minuetara murrizten da\nAntzina auzo honetan meatzaritzak garrantzia handia izan zuen, bertan meatzeak zeudelarik, horregatik Meaka izena Meazarizenearik eratorria dela uste da.\nMeaka auzoa Arantzate errekak zeharkatzen du, hau Irusta ur-jauzian jaiotzen da. Arantzate erreka auzo honetan zeuden Arantzate burdional eta Ibarrola burdinolen motorra izan zen, bi burdinola hauek gaur egun arte mantendu izan diren Ibarrola dorrea eta Arantzate dorrean zeuden, gainera eskualde honetako armagintza-etxe garrantzitsuenak ere izan ziren.\nIRUN - OLA


IRAES21 ikasleak: V Euskal Confint: Hasiera (argazkiak)\nBazen behin ohian batean kolibri txiki bat bizi zela. Behin sutea piztu zen basoan eta animalia guztiak ihes egin zuten antxintxiketan basotik. Animaliak harriduraz begiratzen zuten kolibri txikia, irten eta itzuli ari zela basotik eta basora, irten eta itzuli, irten eta itzuli, mokoan ur tantatxoa zeramala. Burlaka hasi ziren, eta batek esan zion:\n- Horrela pentsatzen al duzu hiltzea sua?\nEta kolibriak erantzun zien:\n- Nik ahal dudana egiten dut.\nKolibriak asko du irakasteko, txiki-txikia da, erle baten tamainukoa, bere hegazkadak infinituaren antza du, badaki aurrera eta atzera hegan egiten, haizearen alde eta kontra, libre eta arina da eta horregatik ez du atsekaberik eta katerik zamatzen. Bere ahalegin eta ekarpenak xume eta argiak dira, tantaka, tantaka emankor eta eskuzabal. Kolorez betea eta sentibera da, une guztietan eta bakoitzean gozatzen du eta mezu sakon, ohartezin eta txiki xuxurlatzen dizkigu. “Zain dezagun planeta” esaten dute kolibri zaintzaile hauek.\nHona, Busturiara, Euskadiko Biodibertsitate Zentro honetara hurbildu zareten kolibri guztiak, ongi etorriak eta eskerrik asko.\nLehenik eta behin, eskerrik asko kolibri-irakasleei bere lana eta ahaleginak hona etortzeagatik eta zuei Confint esperientzia eskaintzeagatik.\nEskerrik asko zuei kolibri-gazteei. Egindako lana zoragarria delako hemen erakutsiko duzuen bezala.\nEskerrik asko zuei kolibri laguntzaileak. Ingurugelako kideak hor egongo dira zuen emanaldia errazago egiten laguntzeko. Baita ere Sukarrietako Eskola Saiakuntzarako Zentroko kideak, zeren eta arratsaldean bertan dauden ikasleak hemendik pasatuko dira ere “zain dezagun planeta” lelopean egiten dutena erakusteko.\nMuchas gracias a los colibrís riojanos, que ya conocen el cuento del colibrí y que han venido a compartir historias con los colibrís vascos. A ellos les toca preparar la Confint de La Rioja y con ellos compartimos el I Encuentro de ESenRED en Pontevedra, con jóvenes de Egibide, y con ellos nos encotraremos en Barcelona. Bienvenidos.\nEta kolibri-ekoliderrak daukagu. Boluntarioak eskatu bezain pronto 9 gazte apuntatu ziren lan hau gidatzeko eta dinamizatzeko. Beraiek dira:\nErik Onecha (Egibide)\nAlazne (Maria eta Jose)\nMaria (S Jose Floreaga)\nLucía (Ave María)\nAlaitz (Elgoibar Ik)\nJoana (Axular BHI)\nNuria (Beurko BHI)\nEta hitz egiten duen kolibri hau, JoseManu da, Ingurugelako kidea, aurpegiz agian ez nauzue ezagutzen, baina posta elektronikoz komunikatzen gara eta blog atzean dagoen astun hori lan jartzen eta pelmada ematen.\nKarpeta bat daukazue: bertan, gaurko egitaraua daukazue, Brasilen 2010ean gazteek idatzi zuten beraien Arduren Gutuna, kolorezko paper bat arratsaldean erabiliko duguna ordezkarien hautaketa eta egunaren ebaluazioa egiteko eta orri pare bat behar izatekotan erabiltzeko.\nBeste alde batetik, hemendik Bartzelonara joango diren ikastetxe ordezkariak hautatuko dira, beraz, egunean zehar hadi egon nortzuk diren ordezkaririk hoberenak ikusten arratsaldean egingo den bozketan errepresentaziorik hoberena egiteko. Gaur zuen botoak jasoko ditugu eta emaitzak inplikatutako ikastetxeekin konpartituko ditugu irakasleen disponibilidadea jakiteko. Gure ordezkaritza zazpi ikastetxerekin osatuko da, ikastetxe bakoitzak hiru ordezkari eramateko aukera izango du. Posible litzateke zortzigarren bat joatea, azkeneko datuen zain. Gastu guztiak ordainduta egongo dira.\nBeno, aurten gazteen Confint gazteen artean egiten saiatuko gara. Emaitzak arratsaldean ikusiko ditugu.\nAlde batetik, irakasleekin magia pixka bat egingo dugu eta desagertarazi egingo ditugu. Nik ez dakit zer prestatu duten, baina ziur nago ondo baino hobeto egingo dutela. Eskerrik asko. Aurrera ekoliderrak!\nEgilea: IRAES 21 ikasleak ordua: 12:37


Martxoaren 23an Leioako ikasleok grebara! | Borroka Garaia da!\nMartxoaren 23an Leioako ikasleok grebara!\nBorroka garaia da! webgunerako kolaborazioa, egilea: Leioako Ikasle Mugimendua\nMartxoaren 23an Leioako ikasleok ere unibertsitateko klaseak hustu, eta Bilboko kaleak hartuko ditugu. Langile klaseko zein herri mugimenduko sektore ezberdinekin batera, LOMCE bezalako erreforma zapaltzaileak hain beharrezko dituen sistema kapitalistari aurre egiteko. Horregatik, dei egiten diogu Leioako ikasleei zein bidelagun ezinbesteko ditugun langile klaseko sektore ezberdinei, Martxoaren 23a borroka egun bilakatu dezagun!\nHistorikoki langileriak bere aldarrikapenak erdiesteko izan duen tresna nagusia izan da greba. Izan ere, aberastasunaren jatorria lana dela jakitun, bere jabetza bakarra den lan-indarra saltzeari uko egiten dio langileak greba egunetan, honela ekoizpenarekin amaitu eta ekoizpen baliabideen jabe den burgesiaren kapital metaketa oztopatuz.\nLogika honetan ulertu behar dugu Martxoaren 23ko ikasle greba. Hau da, unibertsitateak sistema kapitalistaren biziraupen eta erreprodukziorako zutabe nagusienetako bat direla ulertuz, bertan ematen den ekoizpen teoriko eta ideologikoa etengo dugu egun batez, eta kalera aterako gara, sistema kapitalista kolpatzera, ulertzen dugulako gaur egungo unibertsitate zein hezkuntza ereduak sistema oso bati erantzuten diola. Eta sistema kapitalista gainditu ezean ez dugula langile klasearen beharrizanei erantzungo dien unibertsitate eredua eraikitzerik izango\nOrokortasun honen baitan soilik ulertu ditzazkegu LOMCE, EU2020 edo Heziberri bezalako hezkuntza erreformak. Hau da, gaur egungo dominazio sisteman sakondu eta langileria miseria gorrira kondenatzea helburu duten erreforma gisan. Horregatik, gure interes eta behar izanak asetzeko helbururik ez dutelako, ukatu eta kolpatuko ditugu Martxoaren 23an.\nHonekin batera ere, sistema kapitalistak eskeintzen digun unibertsitate ereduaren ukaziotik abiatuta, gure hautuan berretsi eta langileriaren mesedetara egongo den unibertsitatea eraikitzen jarraitzeko beharrean sakontzeko eguna izango da Martxoaren 23a. Bereziki orain, San Mameseko fakultatean burutzen ari ginen Herri Unibertsitatea desalojatua izan ondoren, argi ikusi delako burgesiaren eta langileon proiektuen eta interesen arteko talka eta bateraezintasuna.\nAmaitzeko, eta laburbilduz, Martxoaren 23an Leioako ikasleria greba egitera, eta langile klaseko zein herri mugimenduko sektore ezberdinekin batera egunean zehar burutuko diren mobilizazioetan parte hartzera animatu nahi dugu. Hezkuntza problematika, ez delako ikasleon arazo soila, hezkuntza, langile klaseko ikasle garenon probrematika soila ez den bezala. Soilik langileriaren autoantolakuntzarekin lortuko dugulako hezkuntza eredu zapaltzaile hau, zein dominazio sistema kapitalista suntsitzea.\nSistemari aurre egin! Herri unibertsitatea eraiki!\nEuskal Herri Langilea kalera!!\n← Zergatik egin behar dute euskal preso politikoek ETAk berak egiten ez duena?\nARGIAren bidetik, Mozal Legea borrokatu →


Euskadiko GGKEen Koordinakundeak orain gutxi Israelek Palestinako herritarren aurka egindako erasoak gaitzesten ditu. Eraso horien ondorioz, 60 pertsona baino gehiago hil dira, eta beste ehunka pertsona zaurituta daude – medicusmundigipuzkoa.org\nIkusgai jarri ditugu GHBn parte hartu duten taldeen esketxak\n2018ko maiatzaren 16an.- Garapenerako euskal GKEok gogor gaitzesten dugu azken egunetan Palestinako herritarren aurka erabilitako indarkeria, batez ere astelehenean, maiatzaren 14an, AEBen enbaxada Jerusalemen jartzearen aurkako manifestazioan; eta asteartean, otsailaren 15ean, Nakbaren (hondamendia) 70. urteurrenaren oroipenaren egunean. Nakbak milaka palestinarren exodoa gogoratzen digu, beren lurrak uztera behartu baitzituzten 1948an.\nPalestinako herritarren aurkako mendeku-ekintzen eta Israelgo Gobernuaren errepresioaren beste adibide bat izan da, eta agerian geratu da Palestinako herritarrek bizi duten krisi humanitario egoera larria, Israelen okupazioaren ondorioz, hamarkadetan ari baitira giza eskubideen urraketa sistematikoa jasaten.\nBeste behin ere elkartasuna adierazten diogu hango biztanleriari, eta Israelgo Gobernua gaitzesten dugu Palestinako herritarren aurka duen jokabide gordinagatik.\nEra berean, okupazioa amaitzeko eta palestinar herriaren eskubideak sistematikoki urratzeari uzteko eskatzen dugu.\nArgazkia: Diego Sandoval